text:
Ko artiri haala woote 2009 ? Artiri haala woote hooreleydaagu 2009 ko kabaaru caaktaaɗo ñalnde 23 oktoobar, tawi saakti ɗum ko njuɓɓudi mbiyeteendi « Serious Fraud Office », woni nokku kalfinaaɗo ko fayti e nguykaaji mawɗi mettuɗi faamde e yettinde joomum en ñaawoore. Jaaynde mawnde kadi wiyeteende Times ƴettitii kabaaru oo. Ɗum firti tan, ko nattii gaajaate.
Ko artiri haala woote 2009 ? Artiri haala woote hooreleydaagu 2009 ko kabaaru caaktaaɗo ñalnde 23 oktoobar, tawi saakti ɗum ko njuɓɓudi mbiyeteendi « Serious Fraud Office », woni nokku kalfinaaɗo ko fayti e nguykaaji mawɗi mettuɗi faamde e yettinde joomum en ñaawoore. Jaaynde mawnde kadi wiyeteende Times ƴettitii kabaaru oo. Ɗum firti tan, ko nattii gaajaate.
Kabaaru oo wiyi ko muulirde wootere (Smith & Ouzman Limited) wonnde to Angalteer, haroliɗnde to bannge peewnugol kaayitaaji ɗi ñemmbotaako ko wayi no kaayitaaji woote, ndeen muulirde kam e yimɓe nayo nawaama to ñaawirde ñalnde heen sabu mum en tuumeede nguyka e njeenaari e nder peewnugol ɗiin kaayitaaji. Inɗe maɓɓe kamɓe fof mbayyinaama. Nguyka kaa e njeenaari ndii mbaɗi ko hakkunde noowammbar 2006 e desaambar 2010, tee ka toɗɗii ko wooteeji baɗnooɗi e Muritani e Ganaa e Somaali e Kenyaa. Ɗumɗoon noon joopii ko woote 2007 e 2009 fof. E woote 2009, luulndo Muritani ina yenanaa ko ko wujjaa, tee « nguyka kaa woni ko e ɗereeji woote ɗii » kono ronkaa sifeede ; woodi wiyɓe ko doggi woote ɗii njiiɓaa, woodi wiyɓe ko ɗereeji woote ɗii « ñenngaa ! ». So oɗon teskii, e oon sahaa, Abdel Asiis wiyiino gila woote ɗee mbaɗaani, ko ɓennoowo e daawal gadanal, ɓennira fotde 52% ! Ko ɗum woni ko laatii.
Jooɗanii ndeen muulirde e nder Muritani ko biyeteeɗo Karim Reish, joom muulirde wiyeteende CRI kam e jeeyirɗe biyeteeɗe ORCA…
Hikka, CENI ina kumanii toon fotde miliyoŋaaji 10 ɗerewol woote tawi ko e « suuɗaare » sibu rewaani laawol fotnoo rewde ngol, e wiyde « Mauriweb ».
Hikka ne, ina wiyee wonde ɓe komanii (rewrude e ɗereeji ɗii) ko 80% wonande woote depiteeji e meeriiji. « Kumanii » oo, firti ko muulirde ndee feewnirta noon ɗereeji ɗii, tawa so daaɗe ngarii e limeede, ɗi njaltinta ko hakke 80% ɗereeji gootanɗi UPR… Ɗuum so laatiima, heddiiɓe ɓee fof pecca 20% : feccere fowru bonnde !
E hitaande 2006, ɗerewol woote fof soodaa e maɓɓe ko feccere dolaar (150 buuɗi men) tawi jarata e goonga ko 0.05 dolaar (15 buuɗi men), ɗum noon, fotde 135 mbuuɗu ina ɓeydaa heen. So en kiisiima, miliyoŋaaji 10 ɗereeji ganniyaaɗi soodeede toon hikka ɗii e nguun coggu (so ɓeydaaki boom), ina ɓurti fotde miliyaar e 350 miliyoŋ ugiyya, mo hay gooto anndaa hol e poosuuji hee ɗo jogori naatde !
So tawii ko noon, taƴiiɓe woote ɓee pelnaaki !
Binndanɗe caaktuɗe kabaaru oo :
– jokkorde adannde
– jokkorde ɗiɗmere (Times)
Bookara A. Bah
Huunde e senerooji Muritani


c: text/html

text:
E darorɗe lewru feebariyee 2014, wiyaama wonde « fulɓe jogitiiɓe mbarii ko ina tolnoo e 30 tuwaareg to nokku ine wiyee Tamkutaat, 80 kiloomeeteer rewo Gaawo, ngam yoftaade dahngo pullo gooto». Geɗe bayɗe nii ina gasa tawa ko ɓooyɗe waɗde e diiwaan hee. Kono nde tawnoo Mali woni tawo ko e jiiɓru, kala ko kewi toon yaawataa faameede ko woni.
E darorɗe lewru feebariyee 2014, wiyaama wonde « fulɓe jogitiiɓe mbarii ko ina tolnoo e 30 tuwaareg to nokku ine wiyee Tamkutaat, 80 kiloomeeteer rewo Gaawo, ngam yoftaade dahngo pullo gooto». Geɗe bayɗe nii ina gasa tawa ko ɓooyɗe waɗde e diiwaan hee. Kono nde tawnoo Mali woni tawo ko e jiiɓru, kala ko kewi toon yaawataa faameede ko woni.
Ɗum addani won heen jaggirde ɗum no luural hakkunde fulɓe e tuwaareg en nii, woɗɓe mbiyi ko ownooɓe Mujao ngoni ɗoon, woodi kadi wiyɓe ko ɗum huunde woowtaande ɗoon, so nguykaali jawɗeele fulɓe e kareeli hakkunde aynaaɓe e remooɓe e taƴooɓe.
Ko waawnoo heen wonde fof, gila MNLA (tuwaareg en, ɓe ngonaa keeweendi e rewo Mali) ummitini fiyannde e hitaande 2012, wondude e goomuuji ownooji, luure hakkunde maɓɓe e leƴƴi keddiiɗi ɗii, hono fulɓe e sonngaay en, ko ɓeydiiɗe waawnude.
Nde tawnoo heewɓe, haa arti noon e jaayɗe mawɗe, ko wayi no RFI kollitiri ko waɗi koo ko e sifaa « fulɓe mbarii tuwaareg en », ɗum addani hoohooɓe fulɓe Mali etaade faamninde yimɓe, hay so tawii ɗuum kewii, yo annde wonde fulɓe ɓee ko ɓooyɓe tooñeede, tee ko e lor muusɗo ngoni gila tuwaareg en irñiti hare e leydi ndii.
Nii woni Tabital Pulaagu Mali yuɓɓini yeewtere mawnde ñalnde aset 16/02/2014, ngam hollitde winndere ndee golle bonɗe mbaɗetee gila nde tuwaareg en ummini fiyannde e hitaande 1991. Tiitoonde yeewtere ndee ko « murtooji e dental pinal fulɓe : ngoƴaaji e eɓɓaaɗe peeje ». Yeewtatnoo ko Timoore Culetaa meeɗnooɗo wonde depitee Tenenku e wondude e Aamadu Siisee, meeɗnooɗo wonde kalifu e laamu Mali.
Yuɓɓini yeewtere ndee no mbiy-ɗen nii ko Tabital Pulaaku Mali ngam humpitde aduna oo e malinaaɓe batte murtooji tuwaareg 1990 e 2012 haa arti noon e renndo fulɓe, hollitde ngoƴaaji maɓɓe e kulhuli maɓɓe, kono kadi ngam wostondirde miijooji e sakkitde peeje ngam beldital e jam.
E wiyde jeewtoowo oo, fulɓe njeyaa ko e yimɓe ɓe murtooji baɗooji rewo Mali ɗii ɓuri lorlude. Ɗiim murtooji ɗi Kidaal woni nehaande mum en, tawi ardii ɗum en ko tuwaareg en, mbonnii no feewi jotondire ɓiyngu yummaagu ɓooyɗe ɗi fulɓe njogodinoo e leƴƴi keddiiɗi ɗii, ɗi luure hakkunde mum en meeɗaa diwtude luure bajjondirɗe durngooji walla beeli ndiyam. Yeewtere ndee hollitii ko arata koo:
« Yeruuji seeɗa wonande murto 1990 fawaade e wiɗtooji ɗi pelle aynaaɓe mbaɗi : Tenenku : 41 maayɗo e 25 gaañiiɓe, hedde 8 668 holsere e 6 776 ngelooba, be’i e baali dahaaɗi, njogitaaje 8 gujjaaɗe, bitikaaji 7 larwaaɗi ; njaru ɗumɗoo fof ina tolnoo e miliyaar e 440 miliyoŋ e 611 ujunere e 500 mbuuɗu Seefaa. To Gunndam : maayɓe 10 e 9 789 allaadu e 2 621 jawdi cewndi e gelooɗi 10 pefaaɗi. (Limooje serkal Dire e Koro e Jenne e Moɓti e Ñaafunke ina ngoodaa). Nder ɗumɗoon fof hay gooto e loraaɓe ɓee walla ronooɓe mum meeɗaa lomtinaneede hay so tawii noon ɗum ƴettananooma sariya. Boom, e daawal hakkunde hee, banndiiji jogitiiɗi baɗnooɗi ɗiiɗoo bonanndeeji ƴettaa, towaa, ndokkaa tiitaruuji e garaduuji ɗi njiɗnoo kala, pektaa e nokkuuji laamu alaa ko ŋakkiraa…
E wiyde jeewtoowo oo, murto 2012 ngoo kadi ɓuri fof bonnande fulɓe. Fulɓe hoɗnooɓe e diiwanuuji Kidaal e Gaawo e Tummbuktu e Moɓti kam e leƴƴi keddiiɗi ɗii fof nguurdii e caɗeele e leepte goote : baawnugol e dow mum en laabi bonɗi e innde lislaam, gujjugol jawɗeele mum en, leeɓte keewɗe goɗɗe. Heen sahaaji ko bonnannde ƴiiƴiire nde yejjittaake ko wayi no warngo mawɗo wuro Hommbori ñalnde 2 feebariyee 2012 e warngo 53 gaynaako ñalnde 18 noowammbar 2013 to Tinahamma to serkal Ansongo, sara keerol Niiseer (doggol maayɓe ngol ina jogaa).
Laygol murto ngoo haa e nokkuuji ɗo meeɗaano yettaade, bonnanii fulɓe ɓee ko heewi. Serkal Ñaafunke e Duwensaa keɓtaama lebbi keewɗi, serkal Moɓti kadi yerɓii no feewi nde Konnaa yanaa ñalnde 10 saawiyee 2013 ndee. Tenenku e Yuwaru, gila laamu dogi, yalti ɗum en, woppi ɗum lebbi keewɗi, nguuri ko caɗeele duumiiɗe. E nder ɗii nokkuuji kala ɗi fulɓe ɓuri heewde e mum en, rebel en ɓee alaa fof bonannde mbaɗaani ɗoon : warhoore, lepte, kelgol kuɓeeje laamu e ngaluuji pinal, nguyka ndariindi, ownugol hakkillaaji yimɓe, uddugol nokkuuji nafoore renndo … To Duwensa jiimnooɓe nokku oo (MNLA e MUJAO) kersaani hay wujjude oto nawoowo maayɓe, hay taggude tappiiji bertaaɗi e leydi kam e comci ɓoornaaɗi ».
E wiyde Tenenku, gaa gaa ɗee baɗe kuuɓtodinɗe e nder diiwanuuji nay rewo ɗii kala, haa e caggal mum en, geɗe ɗiɗi bonɗe, ɗe meeɗaa waɗde, ina njaggi yimɓe fof kaawis : warngo Dunngura ɗo ɗanniyankooɓe tonngaa, mbaɗaa muumel siraaɗi, kirsaa walla pellaa, ndaasaa mberlaa e nder woyndu. Geɗal ɗimmal ngal ko kaɗgol polindaaji 2013.
Peeje ñawndirɗe hare njogitaari rewo leydi ndii
Ngam artirde beldital e jam, Tabital Pulaagu Mali sakkitii miijo tuugiingo e golle garooje ɗee : kisnugol duumingol keeri e nokkuuji e laabi parwuɗi ; gartugol timmungol laamu e denndaangal nokkuuji ɗo ngu alaano ; jiytugol warkoyeeɓe, ñaawa ɗum en ; binnditagol loraaɓe ɓee e lomtinande ɗum en ko mbaasnoo ; jeyegol Tabital Pulaagu Mali e juɓɓule laamu kalfinaaɗe dogde e beldital ; juɓɓingol pottitte nder e hakkunde leƴƴi ngam welditinde ɗum en, mbele mbaawa wuurdude e nanondiral.
Ko noon kadi fedde ndee ɗaɓɓiri juɓɓingol pottitte jaafondiral e beldital ; juɓɓingol polindaaji 2014 e sifaa ɓurɗo moƴƴude, tawi doole kisal leydi ndii ina ɗofta jawdi ndii ; toppitagol timmungol nokkuuji keɓtanooɗi ɗii walla ɗo murtooji ɗii keewi waɗde ɗoo tawa ina waɗa toon, to rewo too, eɓɓaaɗe ƴellitaare (jaŋde …) ; gasgol boyli yaraano jawdi e nder nokku Mema oo kam e saraaji lappi jawdi e durngo.
Bookara Aamadu Bah

robotstxt: allowed

filter: keep


text:
Kabaaru afriquemidiTaggatnooɗo ina taggee hannde. Baal Aamadu Tijjaani mbo rajo Muritani wirniima e jamma talaata hee to Nuwaasoot. Jaayndeyanke mo haastaake e rajo Mutritani haa nde ronkiti, Baal wonaano tan taggoowo kono ko ɓetiergal waktu o wonnoo. Sagginooɓe ina patnoo e oo gorko mo sawtuuji certuɗi ngam fawde barmeeji.
Kanko Baal o golliima e rajo Muritani haa o woppi golle o nodditee. Ko rawane tan, Mammadu Demmba Sih yoo Allah yurma waɗannoo mbo teddungal e yeeso Muritani fof.
Hade makko naatde e rajo, o adii konjannginde ekkol. E ko Kaaw Tuure haali, omo jeyaa e udditɓe ekkol Jowol e hitaande 1952.
Lewlmewal group ina nelda duwaawu koreeji makko fof.
SUNAARE : BAAL AAMADU TIJJAANI SANKIIMA
Kabaaru afriquemidiTaggatnooɗo ina taggee hannde. Baal Aamadu Tijjaani mbo rajo Muritani wirniima e jamma talaata hee to Nuwaasoot. Jaayndeyanke mo haastaake e rajo Mutritani haa nde ronkiti, Baal wonaano tan taggoowo kono ko ɓetiergal waktu o wonnoo. Sagginooɓe ina patnoo e oo gorko mo sawtuuji certuɗi ngam fawde barmeeji.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
GUNNJUUR E NDER GAMMBI: NOKKU ƊO BATTANE SAYKU UMAR TAWATEEPosted in: Renndo Comments: 0
-
NANNGAL SEEK TIJJAAANI GAAJO : INA WAAWI O WOPPEE ALTINEPosted in: Dawrugol Comments: 0
-
-
SILEY NJAAY MO RAJO SENEGAAL : GILA MIKROO HAA KURUSPosted in: Doge, Joljole Comments: 0
-
SABU BAASGOL YOBDE ; WUROSOOGI KUPPAAMA NDIYAMPosted in: Joljole, Renndo Comments: 0


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Monthly Archives: avril 2013
Hadiise: Fillayee wi’annooɗo weldiiɗo mun on: Mi woondirii Alla a yaafantaake!
Eggaama e Abaa Hurayrata yo Alla wele mo o wi’i: Mi nanii nulaaɗo Alla on mo jam e kisiyee woni e mun on no maaka: “Yimɓe ɗiɗo e banii israa’iila laatino welduɓe, gooto on ko bakkondinaynoo ɗo, oya on ko tiiɗninoo ɗo e dewe. On tiɗninoo ɗo non seerataano himo yi’a oya on e bakkaatu, o wi’ana mo: Ɗuytito, ñannde goo o tawi on e bakkaatu o wi’ani mo: Ɗuytito; on naɓti jaabii: Tertodo lam e joomi am kaa a nela e am fii aynugol lam? O jaabii: Mi woondirii Alla a yaafantaake, walla Alla naadataa ma Aljanna, ɓe ƴettitaa (maayi)
Ko goɗɗo woni goɗɗum, wanaa goɗɗum woni goɗɗo
A yahay ko woɓɓe, ɓen inneteeɓe fus ɓe maraa
ɓe werne e cuurun huɗo, ɓe weƴƴitane gurun be’e,
ɓe ndaɗɗane ɓe teddina maa.
Si ɓe maritoraano ɓe ñawloyoo gerto kun ɓe defana maa.
Ɓe sagginane ataaya hun ɓe ñallanama.
Yi’aa giggol ka gite maɓɓe nde hiɓe moosana maa.
Moose ɗen ka yeeso maɓɓe hino weltina maa.
Ka yewtere maɓɓe hiɓee jalna maa haa kenkitaa.
Daartol (Taariixa) Watikaan (Vatican)
Watikaan ko leyngal he laamorgo ngenndi Itali; Room (Rome). Yimɓe hoɗɓe he maggal ko 832 (2011) neɗɗo. Njaajeendi maggal ko 44 ha. Ngal sosaa ko ñande 11/02/1929.
Dawrugol leygal Watikaan, fuɗɗii ko he hemre sappo e jowaɓiire « IVe siecle » hay so tawii semmbe doole ganndo ceniiɗo mawɗo oo »Pape » ɓamtorii ko daawe juutɗe, dewɗe njuɓɓudi semmbe diine laatinɗo goodal leygal Watikaan he ndeer laamorde ngenndi Itali, ko heen ngal woni haa he hemre noogaas e go’aɓiire
Tele: Pulaar heɓii geɓal e ɗemɗe suɓanaaɗe ɗen Telewisiyon diina fii Afrik
Bandiraaɓe tedduɓe,
Oo telewisiyon mo joopi-ɗen fii mun ka tiitoonde ko sincaaɗo immorde e laamateeri sawdi Arabiya, faandaare makko ko huulangol ɗemɗe Afriknaaje lolluɗe ɗen ngam yewtude ɓiɓɓe Afrik ɓen fiyakuuji diina maɓɓe tawa ko ka ɗemɗe maɓɓe, gila non o sincaa o heɓii geɓe tati sertuɗe geɓal kala hino kippi fii ɗemɗe heertinaaɗe.


text:
G
asii haa laaɓi hannde 12 Colte 2012 so ñaawoowo kawral hakkunde wattaniyaŋkooɓe kawgel Afrik Ngenndiije wuttii pusgu gaƴƴondiral hakkunde Kodduwaar e diiɗal Sammbi bettungal heewɓe hikka! Ko goonga fadanooɓe e ngal battanal ceedaaka sabu kamɓe kala ɓe debbii e maayo nimsa, haa teeŋti e Ganaa e Senegaal, yaakoranooɓe (haa ɓurti?) ena njogori fettude ngo meeɗaa yiyeede e ndee hitaande! Kodduwaar e Sammbi, hay gooto e mum'en wujjaani paas mum fayde e martabe mo leyɗeele fukuyaŋkooje kala maayanta! Kono ɗee leyɗeele ɗiɗi ena cooynii e poolgu hannde ko ɓuri weeynude karaŋ (coupe) Afrik oo!
Kono alaa, Senegaal fiyaama laabi kala nde fettunoo, hay gooto
heftinaani "barooɗe teddungal" wayɓe hono Mammadu Ñaŋ, Demmba Bah,
Siisee e ko nanndi e maɓɓe! Ganaa yettiima haa feccere wattan kono Alla
haaɗnii ɗoon dawol maɓɓe nde Sammbi fiyi-ɓe go'o e hay baɗte (1-0)!
Sammbi meeɗaani majmajnude hay sahaa gila kawgel ngel hurmi. Kodduwaar
hannde ko leydi ceerndaandi sabu hare waɗnoonde hakkunde Alasan Wataraa e
Loran Gbagbo ngam fooɗondirde laamu neydi ndii. Gbagbo foolaama,
hoynaama, nana sokaa. Kono Wataraa foolaani tawo fitina e ngaŋgu. So
Drogbaa e wonndiiɓe mum ngartitii hono oo raay e Kodduwaar, mbar maa
añondirnooɓe ndentu?
Sammbi waɗii golle teskinɗe e kala kawre ɗe ɓe keɓi. Fetto maɓɓe ena
regii, ena teeyi tee ena itti sabu maɓɓe naatnude ga'i keewɗi haa teeŋti
e dow Sudaan (3-0). So sukaaɓe Sammbinaaɓe nawii hannde raay, ena wayi
hono ɓe momtii mette mawɗe ɗe Sammbi heɓi tuma nde ndiwoowa diɗɗal maɓɓe
fuku yani, haa ngam boomi kamɓe kala, alaa heen daɗdo!
Kala e maɓɓe nawɗo hannde martaba ena haandi heen sabu gooto e maɓɓe fof
arii haa yettiima ɗo diɗɗal leydi kala fadanoo. Ko Afrik fof fooli
hannde Alla e kawgel ngel yarude no fotiri, e njuɓɓudi, e bayyingol e
mejaaje ekn... Nimsa ena wonani en heen seeɗa enen wonɓe e leydi
Farayse! Heewɓe e men njeeɓaani kawre ɗee e teleeje Farayse sabu ko
Orange soodi jaamirooje ɗee, yaltini tan e calol mum Orange Sports! Kala
mo alaano ngol-ɗoon calol yiyaani fetto ngoo. Ɗo wattan ɗoo, teleeji
Afrik jaltooji e Farayse ɗii mbaɗti yaltinde kawre ɗee, hede ɗum, so
fetto fuɗɗiima tan, ɓe ñifa siñal maɓɓe, yaynirde wonta niɓɓere! Ee
kalaas!
Ɗum noon musidɓe tedduiɓe, yaama hannde wona sooboyoobo e Kodduwaar
walla Sammbi, kono eɗen njenanaa geɗel: sooboyoobo e nder Afrik waɗat
hannde!


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Maayde : Aliw Bari kondoma ka « Lewru Jeere » faatike Gine!
Banndiraaɓe tedduɓe, ko e dow sunaare tiiɗunde woni ke men yettinirta e mon ndee faatunde Moodi Aliw Bari Kondoma, gooto e koode pinal fulɓe Gine laatinoo, jeyaaɗo e feddeeɓe turuppu « Lewru Jeere » nden ka filmuuji pulaar.
Ndee faatunde ka waɗi, ko ñalnde 26 Suwiyee 2014 ka saare mawnde konaakiri, ko wnoni saɓu makko ko nawnaare juutunde.
Moodi Aliw Kondoma neeɓii yuɓɓude filmuuji pulaar ka turuppu « Lewru Jeere », o yanganii pinal fulɓe duuɓi heewuɗi, ko o sakkitori liggaade ko ka « Taali e tinndi e haala Pulaar », nokku ka ALLA hilno Moodi Aamas’ Soh liggotonoo ado faataade kañum kadi.
E innde Misiide Network, miɗen du’anoo oo musiɗɗo men, toroo yo ALLA hilno mo O yaafoo, O yaafo mo e yaafaaɓe.
Siɗɓe e yiɗɓe toraama yarlagol.
Tafsir BALDE
Mo Misiide Network


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Hol ko Ɗemngal men lelliri?
Gila ka ɗemɗiyaakooɓe ɓen fottunoo Bamako hitaande 1966, ɓe fotti kadi wagadugu 1982, Ñamee 1997 fii suɓanagol ɗemngal fulfulde ngal njuɓɓudi wootiri ndi fulɓe fof fottata e mun, golleeji hino kippiraa heen fow fii ɗemngal ngal…
E miijo am, hino woodi ko ŋakki, ko woni ɗum, ko wootinɗinal (Harmoniser) ɗemngal ngal, haa no ngal wonira ɗemngal gootal, tawa si seeday e maggal ko caltuɗe ɗen (Dialectes).
ko waɗi si mi holli ɗum, ko tawde mi waɗtanii yiila gila ngal ɗemngal fuɗɗaa winndeede haa hewti hannde, mo bee hino dolnori caltuka mun kan, foti non ko ka winndugol maa ka janngingol, ɗum ɗon non adday caɗeele e bannge jannginirgol ɗemngal ngal janano goo…!
E piide misal, min ko mi pullo fuutannke, ko ɓuri keewude kon si mi naatii e lowe fulɓe goo, ko karaham mi faamirta ko winndetee ton, sikke alaa wonnde pullo goo kadi hawray e caɗeele e ko winndaymi kon, tawde ko caltuka am kan mi ɓurata dolnoraade, caltuɗe men ɗen-le hino seedi seeɗa…Awa wowtinɗinngol Ɗemngal Pulaar-Fulfulde nagl ko ko hanndu-ɗen e mun, hatonnjin-ɗen kadi e mun fota wonaa seeɗa.
Hino anndaa kan ɓayri Taariika serndii en, woɗɗindirii hakkundeeji men, feere alaa ko maa serten ka caltuɗe, ɗun wonaa e men fuɗɗori, ko wano nii kadi Aarabee ɓen fewndori, hiɓe serti few ka caltuɗe, kono non hiɓe fotti ka Ɗemngal meɓɓe Aarabu Laaɓɗo on.
Awa enen kadi Haal-Pulaar-en, ndarto-ɗen ndee toɓɓere, hara ko wallifaa woo e Pulaar-Fulfulde hino newoo janngirgol ɗun nokku kala ka pullo ngoni e winnder nden, nafoore nden wona wootere, e dow haldi fotti ɓiɓɓe leñol ngol.
Calminaali.


text:
YEƁRE 13
Ko en ngaɗata ngam fottingo Allah?
Nganye halleende. 1 Korintu’en 6:9, 10
To en ngiɗi Yeehova, en mbaɗataa ko o wanyi.
Yeehova yiɗaa en ngujja, taa en ngwuyka, taa en pooɗa baŋga.
Allah wanyi mbar-hoore, rufugo ɓikkoy, e luuɗu’en. Allah yiɗaa suunaaɓe e o yiɗaa en kaɓa.
Taa en cujidina labbi sam. Taa en mbaɗa hiila.
Nder Aljanna lesdi ngarandi, walaa babal ngam waɗooɓe kuuɗe kalluɗe.
Kuuwe ko wooɗi. Matta 7:12
To en ngiɗi fottingo Allah, sey en kaɓda waɗugo bana maako.
Ngiɗe yimɓe. Laate wooɗɓe e dokkanɓe.
Laate gooŋga’en.
Mbaɗe enɗam e njaafane yimɓe.
Ngecce yimɓe ko laarani Yeehova e dow laabi maako.—Esaaya 43:10.


text:
Landal fii wadhugol julde ANNASSARA (24 e 31decembre)
Ftwaa cheikh Mouhamad Ibn Salih AL-Oussaymine (yo Allah yaafo bhe)
Landal:Ko hondun woni niawore salnougol heeferaabhe julde mabhe lannore hitaadhe ( la Fete Noel) ?
Ko honno men jaborta sibhe salniilan ?
Hino dagoo yahugol ka tumbondire mabbe ?
Ko hondun honi niaawore mo wadhi dhii piiji dho hara o anda niawore lislam e mun? madun hara ko hulugol hersa o wadhiridun ?
Cheikh Mouhamad Salih oussaymine jaabii :karamokoo bhe bhen fow hino fotti wondema salnugol Annassara bhe bhen juldeeje mabbhe dhen koko harmi. Hano wiigol bhe : julde mon barkinaama ( bonne fete) mo wadhii dun haray hino wa i si o salniibhe e yaro beere, ma soujjangol sanamu, ma waro wonki, ma ko wa I wa dhun, kala on wadhudo dhun haray o yanii e tikkire Allahou souhaanahou wata aalaa.
Si tawi wonni ko kambhe salnouma ka judeeje mabbe sellata ka nooto dhabhe kadi sabu dhen juldeeje wana ko sarya (charia) i lislam yamiri.


text:
Hoodere mawnde ñifii to Afrik worgo : Manndelaa wayniima
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere laaci ISON ma a taw arnoo ko habrude maayde Nelson Mandelaa.
« Gorko tedduɗo, jaambaaro, tiiɗɗo fiɓnde mo hono mum woodaani. » Hay so innde maa sowtaaka, yimɓe fof ina nganndi ko Nelson Manndelaa haalaa.
Hoodere mawnde ñifii to Afrik worgo : Manndelaa wayniima
Nde hoodere mawnde siirtii e asamaan fof, mawɓe ina keewnoo wiyde « won ɗo neɗɗo mawɗo wirnii hee ». Hoodere laaci ISON ma a taw arnoo ko habrude maayde Nelson Mandelaa.
« Gorko tedduɗo, jaambaaro, tiiɗɗo fiɓnde mo hono mum woodaani. » Hay so innde maa sowtaaka, yimɓe fof ina nganndi ko Nelson Manndelaa haalaa.
Sibu, kala kaalɗo ɗum e makko, fepindaaki, haaldaani sabu maayde, haaldaani haa wela walla yiɗde mantude : Alla ina anndi, yimɓe winndere ndee fof ina nganndi, ko goonga, wonaa takkere.
Ɗumɗoo, ko Manndelaa tan dañi oo njettoor mo winndere ndee fof hawri. Ko Manndelaa tan kadi dañi, yimɓe fof e fanndanoode oo kabaaru, winndere ndee fof sunanii ɗum, leƴƴi aduna ɗii fof cunanii ɗum, rajooji winndere ndee kala, jaaynirɗe winndere ndee kala yowde kala ko kaalatnoo walla mbaɗatnoo, ɗisi natal Manndelaa e binndanɗe njettoor keblunoo ina padi kabaaru oo. Gooto fof ina heblii mbele ina adoo mantude mo, ina haala e makko moƴƴe ɗe hay gooto haalaani…
Alaa ko heddanii en so wonaa artude e nguurndam makko, jangtaade huunde e golle makko, mbele yimɓe fof, haa arti noon e yontaaji garooji ina etoo ñemmbude mo. Manndelaa wonaa goyeteeɗo, sibu Manndelaa maayataa, sibu « maayde waawi ñaamde tan ko teewu e ƴiye, kono waawaa ñaamde golle ». Ɓataake ɓurɗo teskinde mo Manndelaa ɗacciri en ko wiyde « Aawde giɗli ɓuri aawde ngañgu ! » Waɗi noon, ko waɗde duuɓi 27 e lebbi 6 e balɗe 6 e nder kasoo, yalta, yaltira yiɗde maslondirde e ɓeen dummbunooɓe ɗum, yaltida e ɓernde moƴƴere, ko Manndelaa tan waawi waɗde ɗum.
Waɗde duuɓi potɗi nii e kasoo yalta, toɗɗee e gardagol leydi, waɗa manndaa gooto, woppa laamu, e daartol winndere ndee no diidorinoo, wonaa to raneeɓe, wonaa to woɗeeɓe, wonaa to ɓaleeɓe, wonaa to leyɗe mawɗe walla tokoose, ko Manndelaa tan dañi hakille e doole waɗde ɗuum.
Manndelaa maayii ñalnde oo 5 desaambar 2013 ina yahra e duuɓi 95. O maayi ko nder galle makko to Johanesbuur caggal rafi bumsuɗe, e wiyde Jakob Sumaa, hooreejo leydi Afrik-worgo. Innde Manndelaa ina waawi lomtaade helmere « ndimaagu » ndee. Kala ko foti yeeɓeede e neɗɗo, tagoore baaba Aadama, ina e Manndelaa . Wonande haɓantooɓe ndimaagu e nuunɗal, maayde Manndelaa ko baasal mawngal, ngal hay huunde waawaa sukkude.
Ko Manndelaa tan woni « yettaa maayaani », Manndelaa tan dañi « hay añɓe maa ina ɓuuco maa », sibu gila omo wuuri o maayaani, naalankooɓe yimooɓe e winndooɓe e yimɓe ñeeñal kala mbaɗti mo ko maande hare « ndimaagu » nii, hare luulndiinde añamnguraagu e paltoor.
BAB


text:
Ceerno Haamiidu Baal mawɗo, almaami raatiib Jumaa Ceerno Baal to leegal joyaɓal nder Nuwaasot, jippinanii Ceerno Yaayaa Saalif Ɓaas deftere Quraana, kikiiɗe alkamisa 5 lewru desaambar (jolal) 2015, ngam duwanaade ɗum kawral moƴƴal hakkunde mum e joom mum, mbele aljanna ena wonana ɗum jaaƴnde jooɗtoraande. Nguun ñalngu hawri ko e balɗe 21 caggal sankaare ndee.
Ceerno Haamiidu Baal mawɗo, almaami raatiib Jumaa Ceerno Baal to leegal joyaɓal nder Nuwaasot, jippinanii Ceerno Yaayaa Saalif Ɓaas deftere Quraana, kikiiɗe alkamisa 5 lewru desaambar (jolal) 2015, ngam duwanaade ɗum kawral moƴƴal hakkunde mum e joom mum, mbele aljanna ena wonana ɗum jaaƴnde jooɗtoraande. Nguun ñalngu hawri ko e balɗe 21 caggal sankaare ndee. Silki oo waɗi ko ɗo galle Ceerno Yaayaa ɗoo, hirnaange jamaa oo, e tawtoreede hoɗɓe, banndiraaɓe e sehilaaɓe, ɓe o renndunoo nguurndam.
Hade deftere ndee janngetee, Ceerno Baal adii tawo ko naatde e sifaaji no Alla tagri mo nii, kanko Ceerno Yaayaa, caggal ɗum yaaɓani dokke e kaawniiɗe ɗe Alla waɗi e makko. E wiyde Ceerno Baal, Alla haɗiri mo juuɗe e koyɗe e dakmitaade hay e joɗnde ko mbele omo waasa yahde, woto o nande walla yiyde geɗe kaantare baɗooje walla baɗeteeɗe, ɗe aadee tagaaɗo waawaa ruuɗanaade bakkatuuji. E oo sifa, Alla hisnii ɗemngal makko e junngo makko e koyngal makko. Nii woni, deftere feccaa hakkunde tarooɓe, silki fuɗɗii. Taro ngoo joofi, duwotooɗo toɗɗaa, Ceerno Baal timmini duwaaw oo.
Hol gonɗo Ceerno Yaayaa Ɓaas?
Ceerno Yaayaa Saalif Ɓaas jibinaa ko e hitaande 1968 to bannge ɗereeji laawɗuɗi, e wiyde Haaruuna Siidi Wele, jeyaaɗo to Jowol Sahre. Kono ko ɓuri jaalɗaade, o ari e aduna ko e hitaande 1969 e wuro wiyeteengo Darto Abdalla, wuro adano wonande diiwaan Laaw, so tawii ngummori-ɗaa ko bannge fuɗnaange. Yumma makko wiyetee ko Raki Ɓaas. Baabiraaɗo oo, hono Saalif Sammba Ɓaas ko sanndarma (gendarme) wonnoo.
Ceerno Yaayaa Baas rafaa ko e hitaande 1976. Oon sahaa, o yahratnoo ko e duuɓi 7 walla e duuɓi 8. Gila ndeen haa ɗo o ruttii e joomiiko ɗoo, Alla ko ko ɗawi mo hay waawde jooɗaade, alaa ko haali yahde e koyɗe makko. Nguurndam makko fof ko e lelnde. Ɗum fof e wayde noon, Ceerno Yaayaa ko joom geɗal timmungal to Alla. Kala kewu, ngu leñol ngol kewni e nder Nuwaasot, kanko Ceerno Yaayaa o tawtoranooma, gila ɗo o fawetenoo e reŋreŋ, omo nawee haa ɗo o waɗti juureede e nder galle makko ɗoo. Ɗo o nattiti yahde e kewuuji ɗii ne, haɗaani ballal makko yettaade kala joom kewu tintinooɗo mo. Ko e miijo makko fedde Ɓamtaare Daande Leñol sosaa ñalnde 20 lewru saawiyee (siilo) hitaande 2000.
Fedde ndee adorinoo ko goomu pinal gila e hitaande 1996, ena jannga Pulaar ena nawda heen magooji… Gaagaa ɗuum, kala neɗɗo teskinɗo walla teskaaɗo e nder Leñol Fulɓe, kanko Ceerno Yaayaa omo jokkondiri e mum, gila e seernaaɓe mawɓe, naalankooɓe mawɓe, ngenndiyankooɓe mawɓe haa e yimɓe teelɗuɓe…
Teskaama kala ceerno mawɗo nanɗo haala makko, arat juuraade mo. So arii haa yettiima, tarbinto, nde ummii e waynaade fof kadi, noddat yimɓe haa njooɗoo, wiya ɗum en yo mbaɗtu e makko hakkille no feewi, ko o joom geɗal.
Ceerno Yaayaa dañaani fartaŋŋe janngude quraana, arab walla ɗemngal farayse nde tawnoo nde o fotatnoo huccande ɗum ndee, ko ndeen rafi oo joppi mo. Kono ɗo o lelii ɗoo, e kaawisaaji Alla, o janngii Pulaar e kaɓorɗe mum fof haa ɗiggi.
Nde yahi haa caggal lewru koorka 2008, ko ɗoo wondiiɓe makko mbaɗti yiyrude mo geɗe kaawniiɗe, ko wayi no duwawuuji ɗi mbuntataa e waɗtude safrude yimɓe wonduɓe e rafiiji, walla e caɗeele goɗɗe nguurndam. Tesko-ɗen wonde Ceerno Yaayaa winndataa, sakkitat, so ɗum duwaaw noon walla so ɗum tinndinoore.
Ñalnde wirwirnde makko, 16 lewru kawle, kala tawtoranooɗo oon ñalawma, feccaani sikke jogaade mo geɗal to Alla. Lopitaan Nasiyonaal e Baamuule K7, njiyii ñalnde heen keewal yimɓe e ceerungal pine e ɗemɗe ngal keewaani yiyde. Yo Alla yurmo mo, yaafoo mo, kanko e denndaangal maayɓe juulɓe.
Njaay Saydu Aamadu (Gelongal Fuuta )


text:
Alhajji Saydu Nuuru Taal, ceernaajo ganndo ganndaaɗo nder duunde Afrik, ko taani mum (taanum) Alhajji Umar Taal. Cuddiiɗo makko wonnoo ko gooto e ɓiɓɓe Alhajji Maalik Sih to Tiwaawoon. O yiyi aduna ko e hitaande 1862, o yalti mo ko e 1980. O wuurii duuɓi teemedere e duuɓi sappo-e-jeetati (118).
E fawaade e ganndal makko boleeji diine Lislaam, addani mo wonde tuugneteeɗo baŋ-yoo-baŋ nder duunde Afrik e ko yalti ɗum. O tawtoraama tigi daartol leydi Senegal. Ko Alhajji Saydu Nuuru Taal ñiiɓnunoo jokkondiral keeringal hakkunde ɓesngu Alhajji Umar Taal e ɓesngu Alhajii Maalik Sih to Tiwaawoon.
Nde mawniraaɓe makko Aamadu Muntaqaa Seek Umar to Ɓoggee e Muntaqaa Ɗaahaa Seek Umar to Luga njalti aduna, ko kaŋko Alhajji Saydu Nuuru Taal renndini ɓesnguuji maɓɓe o waɗi ɓe kaɓɓol gootol. Ko ndeen o fooɗi Ceerno Muntaqaa Aamadu e minñi mum Ceerno Umar Taal to Ɓoggee o waɗi e njiimaandi makko. O fooɗi kadi Sheek Umar Muntaŋaa Ɗaahaa e miñiraaɓe mum Habiibu Muntaqaa Ɗaahaa e Muttaar Muntaqaa Ɗaahaa, to Luga, o waɗi e njiimaandi makko.
O fayi Niijeriyaa, o fooɗi toon ɓesngu mawniiko Aamadu Habiibu Nuuru, oon woni Makki Habiibu Nuuru e ɓiy mum Saydu Makki Nuuru. O fayi Ndar, o fooɗi ɓesngu bandiiko debbo Faaɗima Najiiru Sheek Umar, ɓeen ngoni : Najiiru Lih, Aamadu Najiiru Lih, Saydu Nuuru Lih, Habiibu Lih, Sheek Umar Lih.
O renndini ɓe kamɓe fof, o holli ɓe laawol jokkere enɗam hakkunde maɓɓe e hakkunde maɓɓe e juulɓe. O holli ɓe yiɗde taaniiɓe Sheek Umar ɗo tolninoo e dental ɓesngu mum, kala ɗo waawi wonde e jookli aduna o.
Alhajji Saydu Nuuru Taal ko jokam-leño mo hono mum weeɓaani. Yo Alla ɓuuɓnu ƴiye makko, naatna mo Aljanna, kaŋko e maayɓe juulɓe kala. Yo en ɓooy duwanaade mo e sakkanaade mo.
Aamadu Malal Gey
Njaatige F.Ɓ. to Ndakaaru


text:
Fedde « Action Delta Sévaré (AD) » ko fedde heɓtinaande. Ko nde fedde ndema e ngaynaaka ; fayndaare mayre ko findinde, sarde e jannginde yimɓe dowriyaŋkooɓe hoɗɓe nder Kofol Maayo Niijeer.
PAYNDOOLE TUUGNORGAL GOLLE
Nde mawɗo wuro Konsa yillii Bamako e lewru Mee 2008, o jokkondirii e jibinannde saraaji Konsa mbele aɓe ngadda balle maɓɓe ngam wuurtinde pinal maɓɓe aadiyaŋkeewal nder leydi Ururɓe Duude, tawa noon aɓe teskoo waawnere ƴellitaare e jeytaare nokku o kala. O teeŋtinii ballal ngal Fedde AD waawata addude e ɗee golle ceedtinɗe.
E teskaade ngonka Konsa nder « weeyo pinal » nder Kofol Maayo Niijeer, kam e darnde laamu ngam wuurtinde Ƴaaral e Degal, Fedde AD lelnii tuugnorgal golle ngal nde inniri : « Dille Jolol-Burgu 2008 to Konsa, taƴgol maaje 190ɓol nder leydi Ururɓe-Duude».
Kofol Maayo Niijeer (Delta intérieur) ko leydi waalo ilateendi, ndi wertaango mum tolnotoo e 35 000 ha. Debbo wiɗtiyaŋke biyeteeɗo Marie Laure de Noray, tawi omo sifoo leydi ndi, o wiyi : « nokku leppuɗo gollirteeɗo e dow aadaaji, mo nehooɓe jawdi eggiyaŋkooɓe gila « kaaƴe ko kecce », njahata ina ngarta, nokku mo ɓamtugol golle yimɓe e nder mum fawii e naatgol e jaltugol ilam (neho jawdi, ndema, awo) ».
Jeyi lesɗe durnirɗe yuɓɓinaa ko gila e lefol Arɓe (Arɗooji) nder teeminannde XVIɓiire, yonta Diina mo Seeku Aamadu ari e teeminannde XIXɓiire, roɓindii yuɓɓo ngo, lelnani ɗum doosɗe laaɓtuɗe. Kono hannde yuɓɓo ngo woni ko e majjude ngam caɗeele bayɗe no yooro.
Ɗum fof e wayde noon, jooltugol jawɗeele bayngol no Jolol-Burgu to wuro Konsa, ina renndina yimɓe nokku o heewɓe (Fulɓe nehooɓe jawdi, remooɓe Bamanan e Marka’en e Dogoŋ’en, awooɓe Booso’en, ekn.). Aɗum hesɗitina maalɗe e jokkondire hakkunde leƴƴi, teeŋtina ɓiyngu-yumma hakkunde majji.


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Moodi Abdul Aziz Jallo toɗɗaama hooreejo TP Mali (2015)
Sakiraaɓe tedduɓe, Jaŋgooɓe Misiide, miɗen humpita on wonde e ñalaande 11 Awril (Seɗto) 2015 nden, Yiilirde (Bureau) Tabiltal Pulaagu nden Mali yuɓɓuno dental (Congrès Ordinaire) ngam heyɗintingol yiilirde nden joɗɗina woɓɓe goo ko kippa Tabital nagl…
Ɗum non ko ka saare mawnde Bamako woni ko waɗi e ardungal jaagorɗo finaa-tawaa on Mali (Ministre de la Culture, de l’Artisanat et du tourisme), Sonna Raamatullaay Jallo. E nder kongol makko ngon, o jaarnuno yiilirde yaltunde nden, o holliti weltaare makko mawnde e golleeji maɓɓe ɗin..
E kumpital Moodi Gal Siisee fow fottuno ɗon nden ñannde, « yiilirde nden heyɗintinaa », wano sonna Aadama Ba Konaaree halfinano kippugol goomu hooreeɓe teddungal ɓen (comité des Pts d’honneur), ko wano non kadi Moodi Abdul Aziz Jallo toɗɗoraa hooreejo Tabitaal Pulaagu Mali (2015) e dow haldi-fotti tawanooɓe ɗon ɓen.
En anndintinay tun wonde Tabital Pulaaku Winndere ko Mali ɗon woni ko sincaa (sosaa) hitaande 2002 e faandaare ɓamtugol pine e finaa-tawaa fulɓe… Fewndo hannde, Tabital ngal hino jogitii calɗi 15 e ko fawi e nder winndere nden.
Kuɗol: Tafsir BALDE
Mo Misiide Network


text:
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Nduu lewru kadi sooynaani jikke, gajaaɗe na njokkondiri ndartaaki. Caggal haala Neema ngadduka coow e njiylawu kaŋŋe ɗo laamu ɓolata miskineeɓe jawkal mum en, e fitina ɗum waawi jibinde, jaaynde Al Akhbar, hono no heewnoo waɗde, saaktii ajaande woɗnde.
Jaaynde ndee wiyi wonde, laawol ɗiɗmol ko laamu nguu ina etoo soodde kaɓirɗe ñukkindo yimɓe, caggal nde ɓe njiyti wonde ngu etinooma ñukkindaade ɓiɗɓe leydi ndii ko adii ɗuum, tawi rewraani e juɓɓule kisal e kabaruuji leydi ndii.
Tee e nder ɗuum, leydi men pertii heen miliyoŋ e feccere dolaar (hedde 570 miliyoŋ ugiyya). Caggal ɗum noon, ɓe nanngii italinaajo gooto ine wiyee Gustavo Vesirto, ɓe coki ɗum ko ekkol polis. Ɗumɗoo noon, e wiyde parti biyeteeɗo UNAD, “siftinta en ko hafeere Senusi, tee ina ñiiɓna e nder aadaaji laamu nguu, dahgol yimɓe ngam juloraade ɗum en”. E nder ɗuum, UNAD wiyi “ina luundii noo feewi kala feere ñukkindagol ɓiɗɓe leydi ndii, tee ina ɗaɓɓi e laamu nguu nde ɗooftotoo sirluuji e jokkondire yimɓe, hono no wiyraa e doosɗe leydi hee nii”. Aɓe ɗaɓɓi e laamu hee nde “huutortoo jawdi leydi ndii e nafoore yimɓe leydi ndii, waasaa ñukkindoriraade ɗum en.” Ɓe mbiyi aɓe ɗaɓɓi e laamu nguu nde “ɗooftotoo hakkeeji tumarankooɓe”, yo ɓe “ñaaw italinaajo oo, walla ɓe ngoppa mo, ɓe mbaasa sokde mo e fenaande”. E ɓe ɗaɓɓi kadi wiɗto tawa juɓɓule leydi ndii e caggal leydi kalfinaaɗe ɗuum ina njeyee e wiɗtooɓe” ko haalaa koo.
BAB


text: Pahale pyaar kaa pahala gham Pahalee baar hain aankhe nam Pahala hai tanhaayee kaa yeh mausam Aa bhee jaao varana ro denge ham Hamane the dekhe saath jo milake sapane ruth gaye Saare khilaune kaanch ke nikale, chhan se tut gaye Abb ham hain tanhaayee hai, ek udaasee chhaayee hai Dhadakan bhee hai jaise maddham maddham Aa bhee jaao varana....... Tum jo nahee toh duniya hamko achchhee nahee lagatee Tum jo nahee toh baat koyee ho sachchee nahee lagatee Hamane dil ko samajhaaya, sau baato se bahlaaya Lekin dil kaa dard nahee hota kam Aa bhee jaao varana.......


text: Pahalee baarish mai aur too, dur se bhinee kushbu aaye Ho pahala mauka mai aur too, ik duje se milane aaye Abb kya hoga anjaam khuda jaane Ho pahalee baarish mai aur.......... Ho bhiga bhiga mausam aur tanhaayee Kismat se aaj aisee barsaat aayee Gale lag jaao naa, aise sharamaao naa Saawan me kaise yeh duree, ho pahalee baarish mai aur....... Ho aaj fijaao me nasha behisaab hai Baadal me paanee hai ya ke sharaab hai Mahake hava ritu bhee hasin, dil naa bahak jaaye kahee Duree abhee hai jaruree, pahalee baarish mai aur.......


text:
Ñalawma hakkunde leyɗeele deftere e jojjanɗe wallifo mawninaama e leydi Muritani ñalnde 23 abriil hitaande 2015 e gardagol Jaagorɗo Pinal e Ñeeñe, sokna Hinndu Mintu Ayniin e dow tiitoonde: deftere Muritani e cappanɗe karallaagal kesal.
Kewu nguu waɗaa ko e Nuwaasot, to Faawru Jaatiiji Ngenndi e nder Deftordu Ngenndiiru (Bibliothèque Nationale) e ballondiral e kalifu Pinal e Ñeeñe, Goomu UNESCO e Fedde Muritani daraniinde muulgol e caaktugol ngam laaɓtinde darnde e nafoore deftere e ɓamtugol pinal aadee. E tuugnorgal ñalawma oo, jeewte jowitiiɗe e kuutoragol karallaagal kesal e batte mum e dow deftere mbaɗaama.
Jaagorɗo Pinal e Ñeeñe, nde ƴetti konngol, caggal nde salmini jamaanu nguu, jaari dariiɓe haa ñalawma oo ŋarɗi, holliti wonde ko suɓngo tiitoonde ñalawma oo tan e hoore mum ena gasa rokkude ayaawo ƴellitagol famamuya mo gollotooɓe e dingiral pinal ngal njogii e batte dookɗe hannde deftere ummoraade e karallaagal kesal.
Haa hannde, e wiyde makko, ngam riiwtude ndeen faayre e haɗde nde jaalɗaade, Muritani ena foti daraade darnde laŋ e daɗɗuɗe peeje tabitɗe gaddotooɗe ƴellitaare deftere e taro e wallitde e semmbinde jogiiɓe coftal hannde wallifaade defte.
Caggal konngol jaagorɗo ngol, ko hooreejo Fedde UNESCO, hono Ahmeddu Wul Mohammed Umaar ƴetti konngol. Oon joofii ko caɗeele dookɗe defte e walliftooɓe defte e nder Bilaad Shingiti. Lemaana wul Barahiim, ko ceernaajo mawɗo, winndiyanke, konngol mum fayti ko e darnde deftere e to ballal laamu nguu foti abbitoraade ngam ɓeydude hirjino gila e wallifo haa e taro.
Faandaare ɗimmere ñalawma oo kadi wonande leydi Muritani ko hollirde defte muulaaɗe, jaltuɗe e nder ndeeɗoo hitaande 2015 dariinde tawi ko ɓiɓɓe leydi ndii mballifii ɗe.
Njaay Saydu Aamadu


text:
Majaliisaaru dogginirgal laamu lesdi Naajeeriya FEC yerdi bee hetande yaake majjirru ceede lesdi hakkunde hitande 2018 faaki hitande 2020.
Taskaram MTEF e FSP ɗum hetande on nde taskita nde duuɓi tati ngam arduki laabi huusitorde hiiso ceede lesdi e ko mooɓi nder laabi ɗin fuu.
Taskaram MTEF taskitaama on ngam huuɓa nufooji fintinki kilantaaku riskuuji lesdi tabiɗɗi potori e tabutunki adilaaku nder laabi majjinol ceede ɗe hetaa nder hiiso lesdi no handi.
Ministaajo hiiso ceede e taskarmji maari, Senator Udoma Udo Udoma, andini dow taskaram MTEF niijaama on dow ceede peturuljam lesdi dow tammunde nde weeti fuu ndi wurtinan nebbam ɗam ɗuuɗal maajam hewtata looɗe/ barrels miliyonji 2.3.
Hiiso ngon heti Ceede nebbam sorran dalaaji 45 nder hitande 2018 nden daraja nayra Naajeeriya boo hetaama N305 dow darnde dala.
Gurin


text:
Konngi kaŋŋe keɓaaɗi e Abdullaay Al Hajji Umar Deh, yo yurmeende Alla won e mum, wona e maayɓe juulɓe kala, konngi ɗi o ronti e jinnaaɓe makko. Al Hajji Umar Deh oo ne yo yurmeende Alla won e mum. O wiyi : «neɗɗo yo jogo meccal, o wiyi so neɗɗo alaa meccal, meccat diine muuɗum, walla ndimaagu mum». O meccirta ndimaagu makko, o wontata ko ɗaminiiɗo. So neɗɗo wonii ɗaminiiɗo, oon wonata ko koyɗo e yeeso gite, o yeeya ndimaagu makko ngam dañde no o wuurdi.
O meccirta diine makko, ko o waɗtat fende e renndinde yimɓe ngam haa wela mo o ɗaminii oo, o itta njoorto makko e Alla, o yejjita ko Alla rokkata, haɗa, haa o yeeyora diine makko e booree. Ɗum noon mo alaa meccal, maa yeeyii ndimaagu makko o ñaamii, maa o yeeyii diine makko o ñaamii.
O wiyi kadi : «so neɗɗo wiyii nimsii tati, o dañii tati, o gollaani tati, o sontu, o nimsaani».
Go’o : o nimsii o hawraani e nelaaɗo Alla, mo jam e kisal ngoni oo, haa o gollana nelaaɗo ko wondiiɓe nelaaɗo ngollantunoo ɗum, o hawraani e nelaaɗo, kono o yiyii taanum nelaaɗo, alaa fof fotde rewdi hakkunde maɓɓe, o semtu, o nimsaani. Ko o hawraani e nelaaɗo koo, so o nimsuno, so o yiyii ummiiɗo e nelaaɗo, fotde tiiɗnde rewdat hakkunde maɓɓe.
– Ɗiɗi : So neɗɗo wiyii : « nimsii wuurdaani e baaba mum haa gollana ɗum ko jinnaaɗo gollanta jinnaaɗo mum koo. Baaba makko wuuraani kono omo jogii hay so mawniiko mo o jiidi baaba, alaa fof fotde rewdi hakkunde maɓɓe, o semtu, hay so baaba makko ina wuurnoo alaa ko o gollanta ɗum, sabu mawniraaɗo wayi ko no jinnaaɗo nii.
– Tati : so neɗɗo wiyii nimsii janngaani tee dañii ɓiɗɗo o jannginaani, o semtu o nimsaani ; sibu ko o janngaani koo, so o dañii ɓiɗɗo o jannginaani, waɗde o nimsaani. Ɗum won iso neɗɗo wiyii nimsii tati, dañii tati, gollaani tati, o semtu o nimsaani.
O wiyi kadi : «so neɗɗo nodditiima ina yiɗi tati, tee o gollaani tati, o semtu o yiɗaa ɗiin tati ». – – Go’o : so neɗɗo nodditiima ina yiɗi Alla tee o gollataa fof ko Alla yiɗi, o woppataa ko Alla haɗi, o semtu o yiɗaa Alla. So omo yiɗnoo Alla, ko Alla yiɗi koo, o waɗat ! Ko añi koo, o woppat !
– Ɗiɗi : so neɗɗo nodditiima ina yiɗi aljanna, ko goonga e makko omo yiɗi Aljanna, tee o ittataa seeɗa e ko o jogii koo, o sakkoo, o semtu o yiɗaa Aljanna. So omo yiɗnoo Aljanna, o teddinat sadak !
– Tati : so neɗɗo nodditiima omo yiɗi Nelaaɗo Alla mo jam e kisal woni e mum oo, tee ko goonga e makko, omo yiɗi nelaaɗo, alaa fof ɗo o yiɗi takkaade e miskiino, o semtu, o yiɗaa nelaaɗo. So o yiɗno nelaaɗo, o yiɗat miskineeɓe.
O wiyi kadi : «so tati koɗiima tati, kirndugol majji yaawataa!»
– Go’o : so ñabbu hoɗiima nayeewu, cellal yaawtaa !
– Ɗiɗi : so baasal hoɗiima ngaameela, dañal yaawtaa ;
– Tati : So majjere hoɗiima mawnikinaare, ganndal yaawataa.
O wiyi kadi, kanko Al Hajji Umar Deh, e rewrude e hunuko Abdullaay Al Hajji Umar Deh, yo Alla yurmo ɓe : «hoto tati maa nganndu tati maa. So tati maa nganndii tati maa, a maayat a suuraaki».
– Go’o : ko keew-ɗaa haaju, keew-ɗaa haaju fof, hoto waktu maa juuleteeɗo anndu.
– Ɗiɗi : ko mawnikinii-ɗaa, mawnikini-ɗaa koo fof, hoto jinnaaɓe maa nganndu.
– Tati : Ko caɗɗaa mbuuɗu, caɗɗaa mbuuɗu koo fof, hoto ɓesngu maa anndu. So ɗii tati nganndii tati maa, a maayat a suuraaki, so ɗii tati nganndaani tati maa, a maayat ko a cuuriiɗo.
O wiyi kadi : «so neɗɗo woondii tati, yanataa»
– Go’o : so o woondii ko o ɓuraaɗo, o yanataa, sabu, kala ko o waawi jogaade e aduna hee, ko o ɓuraaɗo.
– Ɗiɗi : so o woondii ko o maayoowo, o yanataa, sibu, kala ko o darii e laral leydi hee, ma o lelo e nder mayri ko ɓuri ɗum.
– Tati : so o woondii ko o gañaaɗo, o yanataa, sabu idii wonde gaño makko fof ko ɓernde makko.
E kuɗol Abuu Aamadu Joop


text:
So tawii won jaambareeɓe njejjitaa nder daartol Senegaal, Alfaa Yaayaa Moolo Balde e ɓiyi mum Muusaa Moolo Balde ko heen njeyaa. Gadano o ko baaba mum ɗiɗaɓo o. Ɓe laamiima e yontaaji jokkondirɗi Laamaandi Fulɓe Fuladu. Laamaandi Fuladu fuɗɗii ko e hitaande 1867 caggal nde Kaanaŋkiri Manndeŋ ndi Gaabu yani. E ɗeen kitaale, Fulɓe hoɗnooɓe nder tunndu Firdu, murti caltii hiiɗeende jom leydi en, ɓeen ngoni Manndiŋkooɓe Gaabu. Alfaa Moolo ardinoo ndee wolde salaare njiimaandi e ɓiɗtere. Laamaandi Fuladu mooftunoo yoga e ko wiyatee hannde « Haute Casamance » (Jeeri Kaasamaas).
l Alfaa Moolo, kaɓanaaɗo wellitaare Fuladu
Jibini Alfaa Yaayaa Moolo Balde ko baañoowo ŋanaa Manndiŋke biyeteeɗo Malal. Yumma makko ko pullo biyetenooɗo Egge. O jibinaa ko to wuro Sulibali e darorɗe teeminannde XIXɓiire. Daartiyaŋkooɓe kawrii yettoode makko ko Kulibali. Ɓe mbiyi ko ɗum wonnoo yettoode baaba makko ummoriiɗo Laamaandi Mali. E fawaade e aadaa Fulɓe Fuladu, o yettaa yettoode yumma makko ngati baaba makko wonaa Pullo. Helmere « Moolo » nde seekaa ko gollal « moolaade » ngati baaba makko nde ari Fuladu, moolii ko e juuɗe Gelaajo Balde, dimo galo keewɗo jawdi nder Firdu.
Saltaare ɓiɗtere Mandiŋkooɓe pawi e daaɗe Fulɓe
Malal, baaba mum Alfaa Moolo, maayii law. Ko adii ɗuum, o ekkini ɓiyiiko kala gannde cuuɗiiɗe e waaño. Caggal ɗuum, ko Gelaajo Balde nehi mo. Law, Alfaa Moolo laatii baañoowo ŋanaa, teskaaɗo nder diiwaan oo fof. O waɗi cukaagu makko ko ɗoon, o seediima ɓiɗtere Fulɓe ɓiɗtaa e caɗeele Manndiŋkooɓe Gaabu pawi e daaɗe Fulɓe. Golle “sarwis”, nguyka, ƴeeɓaali, ko geɗe ɗe Manndiŋkooɓe pawi e Fulɓe ñalnde kala.
Podanaaɗo darjeende laamu Fuladu
No sukaaɓe fedde makko nii, o naati jaŋde Quraana. O ɗannanii wuro Labe janngoyde to Almameeɓe Fuuta Jaloŋ ngam ɓeydude ganndal makko. Ko nde o ummitii Labe, o fiilaa “Alfaa”, o waɗti wiyeede Alfaa Moolo. Ko adii ɗuum, Alhajji Umar Taal mo Fuuta Tooro, rewiino Fuladu e hitaande 1846. Ko ndeen o fodani Alfaa Moolo darjeende e laamu, o wiyi ma o laato kuuɓnoowo wellitaare leydi makko. Ko ndeen o wiyi : “Alfaa Moolo, aɗa roondii hakke wellitde Fulɓe Gaabu, ittaa ɓe e njiimaandi Mandiŋkooɓe”. Alfaa Moolo renndini hoohooɓe Fulɓe fof kam e waañooɓe nder wuro Ndorma, sara wuro makko Sulabali. Ko wuro Ndorma wonnoo ndeen nokku deentorɗo (tuddunde) waañooɓe Fuladu. Ko ɗoon miijo haɓtaade Mandiŋkooɓe ardiiɓe Firdu ɓenndi e koye maɓɓe. Alfaa Moolo e harbiyaŋkooɓe mum puɗɗii hirjinde yimɓe, ɓe tawtoraa kareeli pamari ɗi Almameeɓe Fuuta Jaloŋ ummaninoo feewde e Mandiŋkooɓe.
Wartaade ɓuranii rewɓe Mandiŋkooɓe waɗteede horɓe Fulɓe
E oon tuma, laamaandi Gaabu tawi fuɗɗiima deestaade sabu kareeli ndernderi. Yanti heen kadi, e hitaande 1867, golwole ɗe Almaami Umar mo Fuuta Jaloŋ tiindini e maɓɓe. Ko ɗum addi wolde Kansala kewnde e hitaande 1867. Ko ndeen laamɗo Firdu biyeteeɗo Jaŋka Waali foolaa, o salii waɗteede maccuɗo, o renndini ɓesngu makko e jagge laamu makko fof, debbo e gorko, kamɓe fof ɓe mbartii. Mandiŋkooɓe inniri ndee wolde ko “turban kello” ko firata “wolde warngo”. Haa e oo yonta hannde, awluɓe Mandiŋkooɓe ina ciftina jaambaraagal laamɓe Gaabu, teeŋti noon e darnde rewɓe darinoo heen.
Balɗe daɓɓe kaɗii Alfaa Moolo yumtinde yiɗde mum
Nde Jaŋka Waali maayi, tunɗi keddiiɗi ɗii fof piɗɗitii njiimaandi Firdu Mandiŋkooɓe. Ɓe njumtini golwole Almameeɓe Fuuta Jaloŋ. Ko e kaa ngonka Alfaa Moolo e wondiiɓe mum ummanii hare feewde e laamɗo Mandiŋke biyeteeɗo Keekuta Soona. Ɓe njuggi ɗoon laabi keewɗi ko adii nde ɓe poolata Keekuta Soona. Ko ndeen hankadi Fuladu wonti nehaande Laamaandi Fuladu. Tuugude 1869 haa 1880, Alfaa Moolo haɓi ko e koniŋkooɓe Foode Kabaa Dumbuya. Kaŋko fof e wonde peertanɗo dawrugol e golwole, o dañaani joofnude golle makko. O saŋkii to wuro Danndu (nder Gine Bisaaw hannde) e hitaande 1881. Ko ɗoo golle sosiyaŋke Laamaandi Fuladu kaaɗi.
E oon yonta, tawi leydi Farayse naatanii jooɗaade Jeeri Kaasamaas (Haute Casamance). Kareeli ndernderi njoli nder Laamaandi Fuladu hakkunde 1881 e 1883. Kareeli hakkunde Muusaa Moolo e baabiraaɓe mum ɗiɗo, Bakari Demmba e Dikkori Demmba. Mo woni e maɓɓe fof ina yiɗi lomtaade Alfaa Moolo, baaba mum Muusaa, mawni mum Bakari e Dikkori.
Muusaa Moolo, dono baaba mum
Jibini Muusaa Moolo ko Alfaa Moolo. Yumma makko wiyetenoo ko Kummba Wuude. O jibinaa ko wuro Ndorma e hitaande 1848. E cukaagu makko, o tawtoraama golwole keewɗe e gardagol baaba makko, haa teeŋti noon e kareeli hitaande 1878 hakkunde maɓɓe e Foode Kabaa Dumbuya, ceernaajo Mandiŋkeejo. O seediima caɗeele Mandiŋkooɓe pawnoo e Fulɓe Firdu. Ko ɗum jibini jaambaraagal makko, waɗi mo kaɓeteeɗo mo cuusal mum teskaa.
E hitaande 1883, o ñaagii ballal tuubakooɓe Farayse mbele aɓe curana mo njanguuji baabiraaɓe makko Bakari Demmba e Dikkori Demmba. Faraysenaaɓe njooɗinoo ndeen ko to wuro Seeju. Njoɓdi ballal ngal, nde o heɓi laamu e hitaande 1883, o siifondiri e Farayse e gardagol Lieutenant Lenoir to wuro Jannah Malari, “nanondiral moolaare”. Ngal nanondiral waɗi Laamaandi Fuladu les njiimaandi leydi Farayse. Ko ɗoon hankadi “muuku-maaka” fuɗɗii hakkunde makko e tuubakooɓe. Nde wonnoo Muusaa Moolo ko peertanɗo dawrugol, o huutorii ngal nanondiral haa o fooli ɓiɓɓe baaba makko en yiɗɓe teetde jappeere makko. Kono kadi, omo faami no Farayse yiɗiri huutoraade mo haa waawa jiimde diiwaan Jeeri Kaasamaas, foola ɗoon Engele e Purtugal. Ko ɗum tagi e yonta laamu makko, e yiɗde mo fandinde ngoodaandi laamu makko, o huutoriima ɓiyngu-baabaagu ngoongu hakkunde Farayse e Engele e Purtugaal.
Muusaa Moolo haɓii e Mammadu Lamine Daraame
Nder kareeli hakkunde koloñaal Farayse e ceernaajo biyeteeɗo Mammadu Lamin Daraame mo Ɓunndu, Muusaa Moolo jinngani tuubakooɓe. O ummanii kadi golwole keewɗe hakkunde makko e Foode Kabaa Dumbuya. Tuubakooɓe Farayse mahi jooɗorde mum en to wuro Hamdallaay e hitaande 1895. Ɗum usti doole Muusaa Moolo mo Fuladu. Caɗeele njoli hakkunde maɓɓe. Nde wonnoo ɓiɗteende Farayse ɓeydiima tiiɗde, Muusaa Moolo siifi nanondiral hakkunde makko e Engele’en mbele aɓe moola mo e yiɗde Farayse en. Farayse ɓeydii doolnude sabu ŋatere, Muusa Moolo uuji e hitaande 1901, o fayi leydi Gambi, o mooloyii to Engele en, nder wuro Keserkunnda. Ko ɗoon Laamaandi Fuladu juggi. E hitaande 1918, Muusaa Moolo fayi leydi Sira Leon e ballal Engele en, o woni toon haa e hitaande 1923, o arti kadi Gambi. O saŋkii e hitaande 1931 to wuro Keserkunnda. Ko ɗoon o wirnaa. No baaba makko, kaŋko ne o lelaaki e leydi makko.
Iwdi Alfaa Moolo ina tawee hannde o nder leyɗeele Gambi e Gine Bisaaw e Senegaal. Ɗum ko sewnde wuurtinoore naatnaattondiral e jokkondiral leƴƴi e ɓesnguuji Senegambi.
Kuɗol : Moustapha Sow «Foyré» Nouvel Horizon N°438 du 12 au 18 septembre 2008
Firo : Aamadu Malal Gey


text:
En ngardiino e daartol Ɓunndu Kummba, jatti Fadduɓe, diiri Girooɓe, bannaandu Buubu Maalik Sih haa e garal Fadduɓe e nder nokku oo. E ngolɗoo laawol, njokkanten banndiraaɓe ko no Girooɓe ngardi, ɓe tawi e nokku oo e no ngondiri e ɓeen.
1. Garal Girooɓe e Ɓunndu
2. Girooɓe Mawnde haa Seleŋ
En ngardiino e daartol Ɓunndu Kummba, jatti Fadduɓe, diiri Girooɓe, bannaandu Buubu Maalik Sih haa e garal Fadduɓe e nder nokku oo. E ngolɗoo laawol, njokkanten banndiraaɓe ko no Girooɓe ngardi, ɓe tawi e nokku oo e no ngondiri e ɓeen.
1. Garal Girooɓe e Ɓunndu
2. Girooɓe Mawnde haa Seleŋ
Nde Fadduɓe koɗi e leydi ndii fotde duuɓi capanɗe jeetati (80), Girooɓe ngari, ena ngummorii bannge Mali, to wiyetee Manndeŋ. Ɓeen ne ko ɓe laamotonooɓe ngonnoo toon. E dillere laamuuji Manndeŋ, kañumen ne, woodi e mumen ferɓe, ngari haa gaay e Ɓunndu. Adii arde ko biyeteeɗo Moodi Giro. Oon ko gorko ganndo wonnoo, ko jaambaaro kuɓɓuɗo e sahaa mum. Nde o feri Mandeŋ ndee o yettetenoo ko Berete, yettoode Giro ndee, o faggitii nde ko e Ɓunndu. Nde o naati leydi ndii, o jooɗinoo ko to wiyetenoo Girooɓe Mawnde, o yeñi ɗoon no feewi. Ngoon wuro heewiino faayiida hade maggo fusde. Ko kanngo ɓurnoo gure ɗee fof mawnude e diirde. E ooɗoo sahaa mo kaalaten ko ngo nattungo woodde kono nokku oo ena anndaa. Gure keewɗe koɗiino kono hannde oo ko ɗe nattuɗe woodde, teeŋti e gonnooɗe hakkunde wuro Seleŋ e Kaaƴe Ƴeew.
Nde Girooɓe Mawnde fusi, Moodi Giro e ɓesngu mum payti ko Seleŋ. Ɓe tawi ɗoon ko subalɓe geygeyɓe ena ngummorii Fuuta Tooro e nokku ɗo wiyetee Horndolde e nder diiwaan Damga Senegaal. Subalɓe ɓee mbismii ɓe, teddini ɓe, ndokki ɓe gardagol wuro walla mbiyen joom-wuraagaal wuro ngoo, kamɓe Girooɓe arɓe ɓee.
Tesko-ɗen wonde Seleŋ sosaa ko e hitaande 1450, caggal jibineede Annebi Iisaa. Adii daraade e nokku oo ko biyeteeɗo Makam Paate. O arnoo ƴeewde ko so tawii nokku oo ena jogori wonande ɓe ɓural e ɓamtaare. Makam Paate yahri ko to bannge ganndal ɓalewal paytungal e sifaaji koɗki. Ndeen o waali e nokku hee ngam ƴeewde sirlu mum, nde yahi haa jamma jenngi, Alla holli mo ɓure gonɗe e wuro ngoo. O fini, o habri koreeji makko ko o yiyi koo, o wiyi ɓe:
“Ndaw wuro aaɓngo! So en koɗii ɗoo maa dille men nane e jookli ɗii nay fof. Maa aduna aroy, maa on njiyru gite mon arsuko ndeeɗoo tufnde. Nayi keewɗi maa njar ɗoo tawi ɗi ngiiwrata ko sahaal (rewo), ɗi paya ɓaleeri (worgo). So ɗi ngiiwtii kadi ɓaleeri, ɗi njara ɗoo, ɗi njaha”.
Kono to bannge ciiñtugol, adii e nokku Seleŋ oo ko horndoldenaaj biyeteeɗo Sama, caggal nde Makam Paate holliti no tawri nokku oo. Nde Seleŋ siñtetenoo ndee, Maayel Fallemme ngel diwaano taabal. E oon sahaa kadi, gure ɓurnooɗe teskinde ko ɗeeɗoo: Debu sara Sendebu (Debuuji ko ɗiɗi: Debu Jaawɓe e Debu Fadduɓe), Sahre Fadduɓe, Tiyaabu, Gede, Godo e Ɓulel Ndiyaa. Ɗeeɗoo gure kecci garal Maalik Sih e Ɓunndu.
Adii wonde joom-wuro Seleŋ ko gorko biyeteeɗo Buubu Cukkiri Giro. O laamii ko hitaande wootere. O wiyi so wuro siñtaama yo rokke cukalel mbele ena yahra yeeso. O totti ngo baaɗiiko ena wiyee Hammadi Yeenee Giro. Lomtii oon ko biyeteeɗo Jula Hammadi Seydi Buubu. Lomtii Jula Hammadi ko Siley Hammadi Giro. Oon ne lomtii ɗum ko biyeteeɗo Eli Giro. Caggal oon, ko Moodi Giro jooɗtii e jappeere ɗo Seleŋ ɗoo. Biyeteeɗo Basiiru Hammadi Giro, taani mum Sammba Abdullaay Giro, gonɗo hannde joom-wuro Girooɓe oo, lomtiima fotde hitaande e feccere. Bookar Eli lollirɗo Bootay lomtiima fotde duuɓi 36. Nde oon ummii e jappeere, lomtii ɗum ko biyeteeɗo Hammadi Saada. Nde Hammadi Saada kadi yalti, lomtii mo ko Siree Jeli. Lomtii mo ko Haamiidu Bookar. Nde oon iwi, lomtii ɗum ko Siree Bookar. Oon noon ko ɗanniyanke, wonaa jooɗiiɗo. Ko ɗuum addani biyeteeɗo Hammadi Sammba Jallo halfineede lefol ngol tuggude e hitaande 2013 fayde ɗoo hannde ɗo ƴeftu-ɗen taariik oo (hitaande 2014).
Tesko-ɗen wonde wuro Seleŋ ngoo, mawniino, heewiino faayiida kono ngo fusi ko e hitaande 1933. Girooɓe, Siñcu Jooye, Wubbawol e huunde e galleeji Hootɓe (yetteteeɓe Hoot) to Beele njalti ko e maggo. E gure Ɓunndu, ena saɗi heen ngo nokkaani jeynge e Seleŋ, gila e laamɓe noon haa e yimɓe wellelɓe.
Won nii galleeji kadi perɗi e Ɓunndu, payi nokkuuji goɗɗi. So en ndokkii yeruuji, galle Sammba Jaraaf Soh, joom-wuro Njiimɓe, iwdi mum woni hannde ko e nder leydi Mali. Galle Salli Ummu, joom-wuro Sahre Fadduɓe, ɓesngu mum yiytoytee ko to wiyetee Seegeela, haa hannde e nder leydi Mali. Ɗiiɗoo ko galle teskinnooɗi e nder Ɓunndu, ko jiidaa e galleeji daayooji ngam abbaade durngol jawdi walla ɗi caɗeele nguura e nguurndam nawi.
b – Njonngu Girooɓe e Fadduɓe
Nde Girooɓe naati Ɓunndu, Fadduɓe ɓee mbismiima ɗumen, koɗdi e mumen koɗdigal moƴƴal haa njonngu tiiɗngu ari heen. Ngam tiiɗtinde nguun njonngu, ɓe ngoɗondirii geɗe keewɗe, deenaaɗe gila ndeen haa e ooɗoo ñalawma hannde. Hol no nguun njonngu ardunoo?
E wiyde maɓɓe njonngu nguu ardi:
” ko e paayondiral ɓiɓɓe hakkunde debbo paddo e debbo gireejo. Ɗuum waɗnoo ko saatu demminaare. Debbo paddo oo e debbo gireejo oo njahdunoo ko goocol haako leɗɗe ko wayi soromtomo walla nayko. Gooto e maɓɓe fof ena wammbi ɓinngel. Nde ɓe ngari haa e nokku ɗo woocetee ɗoo, ɓe mbaabti ɓiɓɓe maɓɓe, ɓe lelni ɗumen e les lekki ngooti. Ɓe ngoni e woocde haa ɓe ngoɗɗi e nder dunndu hee, henndu mawndu betti ɓe, ɓe ndogtani cukalon kon. Ɓe tawi ekon ngoya, ekon tallondira. Gooto e maɓɓe fof, yettii, sajjitii ɓinngel, ƴeewtaaki, fiyi e dow keeci, happani wuro. Nde faayre e fitina kuultunoo, gooto e maɓɓe fof sikkitii ɓiɗɗo mo nawi oo caggal nde muynini ɗum haa haari. Nde haala kaa yaltoyi e nder wuro ngoo, batu noddaa, mawɓe e sukaaɓe, fiɓnde njonngu fiɓaa hakkunde Girooɓe e Fadduɓe. Gila ndeen ko memi, memo ”.
Njaay Saydu Aamadu


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Monthly Archives: mars 2013
Rajo Fulfulde Immorde Kaahira (Keer-Misra)
Kuuɗol: samma Abo Refay
Ngam himmirgol Ejipte tiiɗnude jokkondire mum e leyɗe Afrik, teeŋti noon caggal filñitere (revolution) 25 Janwiye 2011, ɗuum waɗi senngo rajooji kuccintinaaɗi nder dental rajo e telewisiyo ejipte ummii e artirde Rajo Pulaar/Fulfulde ngam yeewtande nanooɓe ngal ɗemngal saaktiiɓe to hirnaange Afrik, teeŋti noon to leyɗe: Senegaal, Mali, Kodduwaar, Seraliyon, Gammbi, Muritani, Liberiya, Gine, Gine Bisaaw, Burkina Faso, Nijeer, Togo, Bene, Nijeriya, Kameruun. Ngoo Rajo na tinndina ɓadondiral ɓiɓɓe Afrik, haalata e rajo he ko yimɓe suɓaaɓe e ɓiɓɓe ɗemngal Fulfulde, yantude e ɓiɓɓe ejiptenaaɓe janngooɓe Fulfulde. Rajo ngo na waɗa jeewte teskaaɗe nafooje, foti ko faati e dille baɗooje nder duunde Afrik maa ko yowitii e darnde ejipte nder afrik, teeŋti noon to hirnaange afrik, ko noon kadi jeewte diine e pine maa gannde kese e cellal, e weltinde (jimi e naalaŋkaagu) ko welata heɗotooɓe tedduɓe. Rajo ngo fuɗɗi golle mum ko e kikiiɗe ñande 6 lewru Oktobur 2011, nder juuldeere poolguuji hare Oktobur wonande Ejipte. Heɗotooɓe tedduɓe na mbaawi heɓirde rajo ngo e njaaweendi haala 17625 khs, e wempeƴere njuuteendi mum ko: 16 meter. Ngo golla kala kikiiɗe tuggude 20: 45 haa 22:00 jamɗe Keer, ɗuum na hawra e 18:45 haa 20:00 GMT e to hirnaange afrik.
Hello Rajoo on ka facebook: www.facebook.com/pages/Rajo-Fulfulde-Immorde-Kaahira/324788160895158
Ballafuyee: Laawol peeal, ko kisal…
1. Ɗatal kisal
ko ngal peewal
ngal woɗɗungal
ngal muusungal
ngal sattungal.
2. Mo rewii ka daɓɓal
ngal tanñorgal
ngal weeɓungal.
O hawray e bullal
maa e kullal.
o hewtoytaa ka kisal
ko fii o jokki majjungal.
3. Ɗaɓɓu ganndal
jokkaa peewal
yaadaa e muñal
aru ma ka daɗaa e kural.
Yimre: Majjaaɗo Alla gaynaali! 2
Haaraali jaa mo ñaamaali 11
Rewataa e jaa mo andaali
Jaa wurɗo heege njanɗaali.
Teddaa kisa mo andaali 12
Andal ko naange niɓɓaali
Jaa gando mey si rewraali,
Ko wa marɗo ñamri ñaamaali 13
Koltu maraangu surraali
Ñamri maraandi harnaali.
Jangii rewaali hittaali 14
Jaa hittataa ko jawlaali
Dewe den ko demi sooyaali.
Hadiise: Kala on sincuɗo e fiyaaku amen on … ko ko ruttetee
Eggaama e ummul muuminiina yumma Abdullaay Aa’isha-yo Alla wele mo- o wi’i: Nulaaɗo Alla on maaki –yo Alla ɓeydu yurmeende e maɓɓe o hisna ɓe-: “kala on sincuɗo e fiyaaku amen oo, kon ko jeyaaka e makko ɗum ko ko ruttetee”.
Filliki mo Buxaari e Muslim
Ka fillayee Muslim ko nii joliri: “Kala golluɗo gollal, tawa yamiroore amen alaa e maggal, ngal ko rutteteengal”.


text:
«Polotigi ko pene tigi». Ko mawɗo men, yo Alla ɓuuɓan ɗum, biyateeɗo Mammadu Samba Joob lollirɗo Murtuɗo meeɗnoo haalde ngol konngol e wootere e jime mum. Sikke alaa, ko konngol potngol yeewteede e dente annduɓe mawɓe, humpitiiɓe to bannge ganndal dawrugol, walla nii naamneede e kawgel janngooɓe duɗal jaaɓi haaɗtirde, ɓe ganndal mum en yahri fittiyankaagal. Sabu e ngol soomi ko heewi, ko waawi naftoreede so sufaama. Ganndal noon, nde tawnoo ko huunde rimɗunde, naatataa so wonaa ɗo rimɗi, tawa ko ko winndiraa kuɗol dimol walla haaliraa ɗemngal dimal. So en nduɗtiima seeɗa to bannge hakkeeji aadee, « kuulal baawnowal neɗɗo waɗde dawrugol alaa, kono kadi kaɗowal ɗum woodaani ». Sabu alaa mo meeɗ-ɗen nande ene wiyee yo wootoy ko aldaa e sago, walla joom mum haɗaa wootyde e ndool-ndoolaagu. So wonaa noon baasɗo faamde wonde «aadee kala ene foti ɗaldeede e hakkille mum, ngam waɗa ko weli ɗum, ɗoon ɗo o tooñaani hay gooto, kadi alaa mo o ñaayi jojjanɗi mum». So en ngartii e konngol mawɗo men oo haali ngol, en ndurnii miijooji, maa gooto e men fof sikku ko kañum haaldetee. Nde tawnoo won e ellaaji ko denndaaɗi. Eɗen mbaawi naamnaade, “no foti laabi puuntira-ɗen kopporeeje e saakuuji maaro ngam suɓaade ɓe nafataa en, tee kadi cuɓaa nafaani en ?” “No foti laabi podana-ɗen ko woodaani hakkunde leydi e asamaan, kooyni-ɗen haa gite lojii tawi teɓɓitaaki ?” Waɗi noon noon, ko ko tuubakooɓe mbiynoo «so reedu ɓolɗii, noppi nattat nande no naniratnoo». Pulaar, kañum wiyi : « keyɗuɗo haa waɗti faaydude ay e ar, so ene joginoo wutte ndimaagu heewi ko seekde werloo ». En mbaɗaani dawrugol, kono en ceediima e dawrugol hee ngonkaaji potɗi waɗteede hakkillaaji, ngam ngannden holi heen to goonga heedi. So tawii mi waɗii lannda dawrugol, mi innirii ɗum « Ɓamtaare remooɓe », firtaani kay mo naataani heen fof ko gaño remooɓe. Walla so lannda wiyaama « lannda ɓamtaare diine », ma a taw kay firtaani mo naataani heen fof ko keefeero. Waɗde naamnal men wonata ko « holi ko waɗi Sammba Jaanga ene jogii karawaas mum tan, kala kaalɗo ko Jaanga woni koo, o fiya o ŋata o ƴattoo, o ruɗtoo kadi o fetta, e leydi, o irña » ? Haawnaaki e binndanɗe garooje maa en kippit haala kaa, so tawii won ɓe paamaani. Naamne goɗɗe ɗee, payi ko e renndo men.
Holi ko waɗi, so woodii toɗɗaaɗo e jaagorɗe laamu, naamnal gadanal wonata ko « holi to o jeyaa ». Alaa naamnotooɗo mbele omo joganii ɗum ganndal, walla mbele omo waawi nuunɗude e fotndude ɓiɓɓe leydi fof haa neemoo e golle makko ɗee ko aldaa e paltoor, aldaa e heedi heedi heeda.
Naamnal goɗngal ene uddi hakkille am. Kala nde batu jaagorɗe leydi jooɗii, alaa ko naamnoto-ɗen e ko haalaa toon so wonaa « holi nomaaɓe », ɗuum woni holi toɗɗaaɓe e liggeyaaji walla ɓeydanaaɓe martaba e ligeyaaji mum en. So tawii safalɓe tato e ɓaleejo gooto mbaɗaama huunde, eɗen keewi woytaade « en njinngaama ». So ɓaleeɓe nayo toɗɗodaama e ɗo ɓuri toowde e laamu mbiyen « ɓee ko soodaaɓe ». Jooni noon, naamnal am, ko mbele won teskiiɗo ko teskii-mi ɗoo koo, teskorii ɗum no teskorii-mi ɗum nii ? So tawii ene woodi, haawnaaki maa en nganndu holi ko waɗi Mammadu Sammba Joob Murtuɗo ene wiya « polotigi, ko pene tigi ». So tawii woodaani noon nganndee humambinnaagal am feeñii.
Malal Sammba Gise


text:
E binndanɗe men ɓennuɗe en mberliima naamnal mbele oo referaandom maa waɗ walla waɗataa, fawaade e dikkondiral baɗɗongal hakkunde laamu wul Abdul Ajiiju e luulndo Moritani inniraango Goomu njeetato (G8), ndenndinngu FNDU e partiiji jeeɗiɗi goɗɗi.
Ko laaɓi en heen tan, ko oon ñalawma, e nder yoga e diwanuuji Moritani, maale woote peeñaani heen, teeŋti noon e nder Nuwaasoot, sabu ko Alla holli en heen, ko denndaangal leeɗe wuro ngoo ɗo birooji woote ngoni, ko neɗɗo neɗɗo yiyetee ina ari heen, tawi e aadaa, yimɓe keewnoo, e nder wooteeji, ko huudanaade subaka law woote, njanta e lasi juutɗi darotooɗi e yeeso birooji ɗii. Ngolɗoo laawol, alaa fof ɗo lasal yiyaa ina darii e yeeso biro etee, oon sifaa ko ko huuɓtodini e yoga e diwanuuji Moritani.
E binndanɗe men ɓennuɗe en mberliima naamnal mbele oo referaandom maa waɗ walla waɗataa, fawaade e dikkondiral baɗɗongal hakkunde laamu wul Abdul Ajiiju e luulndo Moritani inniraango Goomu njeetato (G8), ndenndinngu FNDU e partiiji jeeɗiɗi goɗɗi.
Hol no woote ɗee njahri
Ko laaɓi en heen tan, ko oon ñalawma, e nder yoga e diwanuuji Moritani, maale woote peeñaani heen, teeŋti noon e nder Nuwaasoot, sabu ko Alla holli en heen, ko denndaangal leeɗe wuro ngoo ɗo birooji woote ngoni, ko neɗɗo neɗɗo yiyetee ina ari heen, tawi e aadaa, yimɓe keewnoo, e nder wooteeji, ko huudanaade subaka law woote, njanta e lasi juutɗi darotooɗi e yeeso birooji ɗii. Ngolɗoo laawol, alaa fof ɗo lasal yiyaa ina darii e yeeso biro etee, oon sifaa ko ko huuɓtodini e yoga e diwanuuji Moritani. Ko teskini nii e nder wuro Nuwaasoot ngoo, ko yeeweende ñallunde e nder wuro hee : laabi ɗii ko ɓoli, otooji ko seeɗa njiyataa, ellee wuro ko eggaango. Yoga e yimɓe nootittooɓe e birooji hee, ko addaaɓe ina njolnaa e otooji, so ngooti njoltinee nawtee to umminoo.
Ina gasa tawa ko ɗum addani Dental Orop (U.E.) wiyde goongɗinaani ngoolɗoo baylugol Doosgal leydi etee jaɓaani arde jeyeede e ƴeewndotooɓe woote saka noon wallitde to bannge jawdi. Ko noon ne kadi Fedde Dowlaaji Dentuɗi (ONU) neldiri ɓataake feewde e laamu nguu ina waggina ɗum nde « hormotoo demokarasii, teddina kaaldigal e nder leydi mum, reentoo huccinde lepte e ɓesngu ». Ɗum ko haala dipolomaat en tan, kono ina soomi ko heewi ; kadi ɗiin ɓatakuuji ngonaa gaadoraaɗi e ONU, so a yiyii teewu noon won ko maayi. A.A. heɓii nii jaaɓtaade naamnal jaaynoowo gooto, o wiyi « U.E. wonaa ɓetirgal woote ». Ma a taw ɗum ko hannde !
« Labaƴ » e nder woote
Kono won wiyooɓe « woote kay waɗii » teeŋti noon e yimɓe nannganɓe A.A. junngo ɓee : foksineeruuji, jagge laamu toowɗe, lannda UPR, jom jawdi en daɗndooɓe kaake mum en, ɗaminiiɓe ekn… Hay so tawii yoga e maɓɓe ko waawnaaɓe ndeen darnde so ina njiɗi heddaade e postooji mum en walla mbaasa waasde ɓure keɓatnoo e laamu. Ko ɗuum addi, ko roŋkaa heɓeede e nootitagol wootooɓe, sukkiraa jilɓingol woote ɗee : ɓe ngaraano inɗe mum en ngootiraa, maayɓe ngootnaa, nde ɗum fof yonaani, keesuuji ɗii loowaa haa ɗo henanii ɓe ɗoo : « 53,4 % tawtoraama woote, 85 % njaɓii waylo Doosgal leydi ndii, ko sali diwaani yimɓe sappo ».
Kono ndiiɗoon njeñtudi leelii yaltude, jooɗiima fotde balɗe tati, ko wonaa aada, sabu hay nde dikkondirtunooɓe keewatnoo e nder woote ndee, njeñtudi feeñatnoo ko e nder ñalawma gooto, so heewii wona balɗe ɗiɗi, saka noon nde dikkondiral ngal wonti tan hakkunde A.A. e hoore mum, ɗum firti tan ko ɗeeɗoo limooje ko tafanooɗe ko adii.
Ko jooɗtoroyaa e Moritani
Woote ɗe A.A. yiɗnoo ɗee mbaɗii, so waylude Doosgal Moritani etee haaɗaani ɗoon tan. So tawii woote waɗirtenoo ko haa ñawnda walla kam usta caɗeele e nder leydi, ɗeeɗoo kam ɓeydi ko yaajtinde ngaska ngonka hakkunde ɓesngu Moritani e A.A., sabu keewal e luulndo ngoo njaɓaani woote ɗee, etee ɓesngu nguu e hoore mum roŋkii faamde faandaare e nafoore woote ɗee. No woote ɗee njahri nii, waasde ɗum laaɓtude e heewde nguyka, hollirii yimɓe tan A.A. ko wiynoo gila e diskuur mum Neema koo, laatiima ; jaɓde yimɓe e salaade ɗum en fof.
A.A. dañii “poolgu ngu aldaa e manoore” tawde wonii foolɓe e kaawgel keewnoo ko summbude, cajoo, kollita weltaare mum en, kono joomum en naattude, mbaya no ɓe gacce nanngi nii, firti ko won sokla ɓe ngondi.
Kaaldigal ɓennungal e hitaande 2006 ngal wonaano nanondirangal, kono hay yahnooɓe tawtoreede ngal sabu yaakoraade maa konngol mum en heɗte, ko mette tan ndañi toon. Ɗum firti tan, no jaaynoowo gooto wiyri ɗum nii : “alaa ɗo yahnoo artii ɗo wonnoo, iiñcuru politigi inan jokki walla nii ɓeydiima sabu mawu-mawu A.A., e tiiɗkoyaagu mum”.
Haa jooni dee, humpito addani en e aduna hee, kala ɗo kaaldigal addaani nanondiral to bannge politigi, ko fitina ronata ɗum, kadi jooɗiiɓe e jappeeje ɗee yoo paam alaa ko ari duumaade haa bada, ko ɗum waɗi feewnude battane mum ɓuri wiyde ina duumoo e canndallaagal, yeru Kaddaafi en, Ben Aali en, Loraa Bagboo en, Yaayaa Jaamee en… fotii wonande ɓe tinndol !
Gelaajo


text:
Ñawu jabet so duumiima e ɓalndu ina jibina caɗeele keeɗe so tawii ngu aynaaka. Ɓooygol suukara e nder ƴiiƴam ñawɗo oo ina waɗa rewameeji e denndaagal terɗe ɓanndu nduu. Tawde noon wonii ñawu jabet nguu sellataa, rewameeji ñawu nguu kaɓtortee tan ko e tewaade. Reenaade won e ñameele, kadi nehde hoore mum e won e fannu nguurndam, mbele suukara balndu nduu ina hakindoo. So suukara oo reenaaka, o jibinta ko ñawbuuli goɗɗi. Ina jeyaa e ɗiin ñawbuuli ɗiiɗoo ɗi njogor-mi limtude.
Ñawu jabet so duumiima e ɓalndu ina jibina caɗeele keeɗe so tawii ngu aynaaka. Ɓooygol suukara e nder ƴiiƴam ñawɗo oo ina waɗa rewameeji e denndaagal terɗe ɓanndu nduu. Tawde noon wonii ñawu jabet nguu sellataa, rewameeji ñawu nguu kaɓtortee tan ko e tewaade. Reenaade won e ñameele, kadi nehde hoore mum e won e fannu nguurndam, mbele suukara balndu nduu ina hakindoo. So suukara oo reenaaka, o jibinta ko ñawbuuli goɗɗi. Ina jeyaa e ɗiin ñawbuuli ɗiiɗoo ɗi njogor-mi limtude.
Ñabbuuli gite (Rétinopathie)
Ñawbuuli gite njeyaa ko e ɓurɗi heewde e rewameeji jabet. Jabet so duumiima e ɓalndu ina usta jiyɗe. So ɓooyii ina adda ngumndam melees. Saabotoo ɗuum ko keewgol suukara e nder ƴiiƴam, bontugol ɗaɗi jarnooji gite ɗee.
Ɗaɗi muusooji
Ɗaɗi muusooji ina njeyaa kadi e rewameeji jabet. Wiɗto ina holliti wonde feccere e yimɓe wonduɓe e jabet ina keɓa muuso ɗaɗi e nder duuɓi sappo (10) gadani, nde ñawu nguu heɓtiiɓe ndee. Saabotoo kiin muuseeki ɗaɗi ko keewgol suukara e nder ɓalndu nduu. Ina sifee e maale ɗaɗi memaaɗi hono no jaaɗo jaaɗo juuɗe e koyɗe. Ina jeyaa heen kadi mooƴo, walla muuseeki ceɓɓetine peɗeeli juuɗe e koyɗe.
Rafi ɗaɗi tino (Neuropathie)
Ñawu ɓooƴe kadi ina jeya e rewameeji jabet. Ɓooƴe ko tergal kimmungal (patamlamal) e nder ɓalndu. Ngaal jogii ko sifaa tame ciggoowo yoga e salteeji (posone) ɓalnɗu. Ko ƴiiƴam soggata ɗiin salteeji haa yettina ɗum ɓooƴe ɗee. So ɓooƴe ɗee ciiwtii ƴiiƴam ɗam, ɗe mberlotoo salteeji ɗii ko e nder basel taare mbele ɗe njaltida e taare ɗee. Suukara keewɗo e ɓalndu bonnata ko ɓooƴe ɗee. E oon sahaa salteeji ɓalndu nduu keewɗi jaltataa e ɓanndu nduu. Ɗiin salteeji keddotoo ko e ƴiiƴam. Neɗɗo oo waawataa wuurde so wona ƴiiƴam ɗam yaltine, ɗam siiwtiree masiŋ, ɗam naattine e nder ɓalndu joomum. Ko ɗuum wiyetee jaliis (hemodialyse).
Ñawbuuli ɓernde
Ñawbuuli ɓernde ina njeyaa kadi e rewameeji jabet. Keewgol suukara e nder ƴiiƴam ina haɗa ɗam dogrude no ɗam foti dogrude e nder ɓalndu sabu ɗam moddude. Ndiin moddeendi ina addana ƴiiƴam ɗam fenndaade. So ƴiiƴam ɗam fenndiima, ɗam waɗata ko keɗɗe cukka laabi majjam. E oon sahaa, ƴiiƴam yettotaako terɗe ɓalndu nduu fof. So juutii, ɓernde daroo, ma walla bannge e ɓalndu maaya tawde kay wonii ƴiiƴam yarnaani terɗe ɗee. Ko ɗuum jibinta maaygol junngo e koyngal e bannge e hunuko. Ko ɗuum woni ko keew-ɗen wiyde rafi henndu.
Ɗiiɗoo rewameeji jabet ɓuri waawde heɓtaade ko yimɓe ñawɓe to batte duuɓi, maa walla kadi yimɓe soomɓe ñawbuuli goɗɗi bayɗi no taasiyoŋ (hypertension).
Ñawbuuli ɓernde ina keɓto kadi wonduɓe e jabet tawa kadi ko ɓuttiɗɓe haa fakiti, ma walla kadi tawi ko simmotooɓe.
Wiɗto hollitii, kala e nder teemedere (100) yimɓe ñawɓe jabet, heen capanɗe njeetato (80) ko ñawu ɓernde warata ɗum en. Ko ɗum waɗi wonduɓe e jabet ina moƴƴi njuurnitoo kadi lamɗam ɓalli mum en. Ina moƴƴi kadi ɓe ndeenoo ñameele niinɗe. Eɓe mbagginaa kadi nde ɓe ndillinta ɓalli maɓɓe, ko famɗi kala capanɗe tati minit (30 minutes) e nder kala ñalawma. So tawii kadi ñawɗo jabet oo ko cimmotooɗo, omo wogginaa nde o ɗalata simme. So tawii kadi ko o jom ɓalndu heewndu, omo wagginaa nde o ustata ɓalndu nduu.
Ñawbuuli goɗɗi
Ɓalndu soomndu jabet ko udditiindu e keewɗi e mboosaaji. Ko ɗuum waɗi, ñawɓe jabet ina ɓallii e heɓde ñawbuuli guri ko wayi no laamlaame, walla puƴe. Ina ɓallii ɓe kadi ñawu ɗakkudi, ñawbuuli becce (jofe), ñawbuuli terɗe njibinirɗe haa teŋti noon e tergal debbo.
Ngannden kadi ñawannɗe jaltooje e ɓalndu gonnduɗo e jabet ina caɗi sellinde. Ko ɗuum waɗi ɓalndu soomndu jabet ina farwi e jiggaade ñawanɗe duumotooɗe e nokkuuji kala. Haa teeŋti noon e koyɗe. Ko caɗtugol majje sellude addanta koyɗe ɗee taƴeede woto reɓde e dow ɓalndu nduu fof.
Gonnduɗo e jabet ina foti waɗde reende koyɗe mum e gaañanɗe. Sabu gañanɗe ɗee eno ɗe mbaawi fotirde fof, hay sinno koko foti no ŋaacel, ma walla puƴel tokosel, ma walla faandu, ina mbaawi reɓde jibinoya goɗɗum. Ko ɗuum waɗi ñawɗo jabet ina wagginaa nde ɓoornotoo paɗe timmuɗe, mbele cuura koyɗe mum. O fotaani kadi ɓoornaade paɗe paaɗuɗe walla ñaaɗɗe woto koyɗe makko puɗtude paali ngonta ñawanɗe.
Woto o yahat koyɗe mehe, hay sinno noon ko e nder galle, haa teeŋti noon so omo golloo e boowal. Ɗuum fof ko mbele omo waasa fergitaade e geɗe juwooje, ma walla ɗeeɗooje.
Gonnduɗo e jabet , so ina hooltoo cegeneeji mum, woto o takkin, sabu ɗuum alaa o waawi ɗeeɗaade wontana mo ñawannde. Woto o woppat tuundi e koyɗe makko. Tuundi ina wallita ñawanɗe.
E kala saha hay sinno o tinaani muuseeki, omo foti yuurnitaake koyɗe makko, so alaa ɗo ñawanngel ummoto hee. E kala nde o yiyi heen ñawannde, walla hay sinno ko ko foti no ŋaaccel, omo wagginaa nde o yaaccotoo e holloyde doktoor.
Tesko-ɗen
• Ñawu jabet so duumiima e ɓalndu ina jibina caɗeele keewɗe so tawii ngu aynaaka. Ina jeyaa e ɗiin ñawbuuli ɗiiɗoo ɗi njogor-mi limtude : Ñawbuuli gite (Rétinopathie), ɗaɗi muusooji, rafi ɓooƴe (Neuropathie), ñawbuuli ɓernde, ñawbuuli goɗɗi.
• Ñawannɗe jaltooje e ɓalndu gonduɗo e jabet ina caɗi sellinde. Haa teeŋti noon e koyɗe.
• Gonnduɗo e jabet ina foti waɗde reende koyɗe mum e gaañanɗe. E kala nde o yiyi heen ñawannde, walla hay sinno ko wayi no ŋaaccel, omo wagginaa nde o yaaccotoo e holloyde doktoor.
Njetoor feewde e :
- Bookar Amaadu Bah (Muritani)
- Aamadu Umaar Jah (Muritani)
- Doktoor Jean Claude Klein (Farayse)
- Doktoor Alhuseynu Bah (Muritani)
- Anik (Kanadaa)
Doktoor AlHuseyni Sal


text:
Laatiima hono ɓiyi Firawna debbo ina addanaa fooŋorde kaŋŋe ina jooɗii dow heen ina yeesoroo yeesoode kaŋŋe, ndeke yeesoode ndee saamii e les fooŋorde too. Maasaɗa ina wonnoo ɗoon wiyi : “yeesoode saamii e lehel keefeero.” Ndeke ɓiyi Firawna oo nanii ko o haali koo, o tikki o yahi, o haalani ɗum Baaba makko Firaawna, kañum ne tikkani Maasaɗa. O noddi reenooɓe makko yo ngaddu Maasaɗa. Ɓeen ngaddi oon haa darii e yeeso makko, o woni e naamndikinaade ɗum. Kanko Maasaɗa o wiyi “so tawii ko goonga, miin mbiɗo goongɗini Alla, haa teeŋti noon e Alla mo Muusaa e Haaruuna ndewata oo”.
Nde o gaynata haalde tawi Firaawna naatii fitina sekii haa ɓurti doole mum. Firaawna yamiri yo renooɓe ngenndi ɓee njaggu mo. Ɓeen njaggi mo. O wiyi ɓe “lelnee mo e dow nokku, ngajjinon mo, peŋon e juuɗe makko e koyɗe makko pontooje”. Ɓe ƴetti mo, ɓe liɓi mo, ɓe poocci juuɗe ɗee e koyɗe ɗee, ɓe peŋi heen pontooje. Nde ɓe ngaynii waɗde ɗuum, o wi yi ɓe “ngaddoyee sukaaɓe makko”. Ɓe ngaddoyi ɓiɓɓe Masaada fof. Kanko Maasaɗa noon, ko o debbo, ko o sehil Aasiyata jom suudu Firaawna no feewi, kamɓe ɗiɗo fof kadi, eɓe ngoongɗini Annabi Muusaa (JKM) sanne. Firaawna wiyi mo “ƴeew ɗo ngon-ɗaa ɗoo, hay sinno ko gorko ngonno-ɗaa alaa ko mbaawan-ɗaa hoore maahay dara, alaa ko haali noon ko a debbo. Jooni njiɗ-mi tan, ko ngoongɗinaa ko mi Alla, so aɗa yiɗi mi woppit maa, aan e ɓiɓɓe ma. So a saliima, mi wara ɓiɓɓe maa, mi fawa ɗum en e dow becce maa.” Maasaɗa salii wiyi “mbiɗo goongɗini Alla gooto mo alaa denndidiiɗo, Muusaa ko nelaaɗo mum.”
Firaawna ɓeydii naatde fitina o wiyi : “mbaree ɓiɓɓe makko fof njoowon ɗum en e dow becce makko ɗo o lelii ɗoo.” Ɓe nanngi ɓiɓɓe ɓee, ɓe mbari ɗum en, ɓe pawi e dow becce makko. O heɓɓitii o wiyi “jettooɗe ngoodanii Alla toowɗo oo”. Caggal ɗuum, ɓe itti ɓiɓɓe ɓee e dow makko, ɓe ƴetti mo omo wuuri, ɓe mbaɗi mo e nder wakannde njamndi wulnaande haa wiyi jaw, ɓe uddi. Ko heen o woni haa o maayi.
Maayde Aasiyata (JKM)
No Alla waɗata, ndeke ko Maasaɗa waɗdetee koo fof, Alla hollii ɗum Aasiyata e nder ɗoyngol mum jamma, ngam Aasiyata yiyii Alla ina tellini Maleyka Yurmeende ina weltina Maasaaɗa yo tiiɗnu ɓernde mum e mette ɗe waɗetee ɗee. Alla toowɗo oo ina resani ɗum tawtaari ɓurndi moƴƴude e teddungal to nokku Aljannaaji too. Kanko Aasiyata nde o fini o wiyi e nder Ɓuraana tedduɗo oo “joomi am mahan am galle ummoraade e maa to Aljannaaji, ndaɗndaa min e Firaawna e golle mum” simoore harminorde (tahriim) : kaawise, 11. Firaawna ine yiɗnoo warde Maasaɗa, jooni o dañii hujja no o wardi ɗum, o warii mo.
Nde Aasiyata finnoo e ɗoyngol mum tan, o diirani Firaawna o tawi ɗum ina jooɗii e jappeere mum, o wiyi ɗum “aan kuɗaaɗo oo, hay gooto a woppaani e les Asamaan Alla oo, aɗa faayti hoore maa sanne. Hol no foti ko muñ-ɗaa haa ko aɗa wara heedanɓe Alla toowɗo o ? Eehey maa kuɗaaɗo, hol no foti e ko ñaam-ɗaa e arsukaaji Alla ko a jeyaa, aan e keferaagu caɗtungu ? Nde tawnoo a hulaani Alla, aan Firaawna, waɗ feere ƴeewtindo-ɗa hoore maa, ɗee geɗe ɓurtii. Hol no foti kaawisaaji ɗi njiy-ɗaa ɗi Alla hollu maa etee a jaɓaani rewde ɗum ? Aan ko maa ko ina fakiti !”
Ko o yennata Firaawna koo fof, Firaawna tawi natti yiyde mo ngam heewande mo e ɗiiɗoo jenni bonɗi. Firaawna noddi jaagorɗe mum e wileeɓe mum ngam diisnaade ɗum en ko adii nde ƴettata feere kañum tan gooto. Nde ɓe ngari o wiyi ɓe “ƴeewee ɗee golle bonɗe ɗe Muusaa e Haaruuna mbaɗi en ɗee, enen e leñol men e koreeji men. Muusaa bonnii en ngam ñenngi mum ɗi waɗata ɗii, miin noon mi nannginaaka ɗuum.”
Firaawna wiyi Aasiyata “ummo hoot to yummaa haa ceertaa e kaaɗi ɗi ngonndu-ɗaa ɗii.” Aasiyata ngam muuseeki maayde sehil mum Maasaɗa salii yahde to yumma mum. Caggal ɗuum, Firaawna noddi yumma mum Aasiyata o wiyi ɗum “waajo ɓiye, yo o woppu geɗe ɗe waɗata ɗee, gila caɗeele keɓtaaki mo.” Yummum Aasiyata ari, woni e waajaade Aasiyata, alaa fof feere nde waɗaani ngam Aasiyata ɗooftoo jom galle mum Firaawna, kono Aasiyata salii ko yumma mum waajii ɗum koo. Firaawna wiyi jaagorɗe mum ɗee “yo wood ko kaal-ɗon heen !” Ɓeen mbiyi mo “minen e yiyannde amen, o foti tan ko wareede so wonaa ɗuum, ko ɓuri ɗum bonde maa ar e nder men, e nder leñol men fof.” Waɗi noon ko fiɓnde Aasiyata ina tiiɗi feewde e Alla gooto mo alaa denndidiiɗo, ɗum woni Alla Muusaa e Haaruna.
Caggal nde Aasiyata roŋkanaa, Firaawna felliti warde Aasiyata. O yamiri reenooɓe makko ngenndi yo mbardu mo no mbardunoo Maasaɗa nih. Ɗoon e ɗoon ɓe nanngi mo ɓe kaɓɓi mo, ɓe mbaɗi mo e nder wakannde wulnaande haa wuli jaw, ɓe uddi, o woni toon haa o maayi.
Qaaruuna e bewre mum
Qaaruun ko ɓiy Baaba mum Annabi Muusaa tokooso. Ko o gorko baasɗo dewoowo Alla, tiiɗninooɗo, baɗatnooɗo golle moƴƴe. Waɗi ñalngu o yahi to banndum debbo Annabi Muusaa (JKM) o wiyi ɗum “hol to Muusaa woni mbele ina hokka mi e kaŋŋeeji mum hee seeɗa ?” Debbo oo wiyi mo “mi anndaa, kono minen kam won ko Alla janngini min seeɗa e ganndal e simi” (chimie). Nde o nani ɗum tan, o felliti jooɗaade ɗoon ngam janngude ganndal simi. Ganndal simi ko ganndal baylagol geɗe denndinaaɗe… O woni ɗoon debbo oo ina janngina mo ɗuum, haa o waawi tigi rigi, o duwanaa o waɗti gollanaade hoore makko.
Kanko Qaaruun omo rewi ɗuum o woppaani haa o dañi heen dañal pakitngal, o faggii heen jawdi keewndi sanne, haa yimɓe mbaɗti duworaade ɗuum, gooto kala ina duwoo yo Alla hokku ɗum jawdi haa laatoo no Qaaruun nii. Ndeen o yahii haa o tolniima ɗoon e heewe jawdi, omo rewatnoo Alla, o natti rewde Alla. Hankadi alaa ko o toppitii so wonaa cangarte, ko wayi no resde rewɓe wonda heen hannde, seera janngo, e yarde sanngaraaji en, ekn. Haa waɗi sahaa gooto o yiyi debbo gooto jooɗɗo, kono ko baasɗo no feewi, o hokki ɗum jawdi, caggal ɗuum o ƴeewri oon caayseyaagal. Debbo oo jaɓaani. O neli debbo oo kadi, yo yah to Annabi Muusaa, seyfita ɗum, wiya ɗum “yo anndu ko waɗata koo fof, ko caakaan”. Debbo oo jaɓi ngoon miijo kono nde ruuŋtinoo mo tan, Allla naatni e ɓernde mum kulol Alla, debboo wiyi kañum waawaa yahde to Annabi Muusaa, no wayi teddude nii, ina haalda e mum geɗe ɗe peewaani. Kaaɗoo haala, so on kippitii deftere Ɓuraana tedduɗo oo, maa on tawta ka e simoore daarti Annabaaɓe, kaawise: 76.
Nde debboo yettii to bani Israayiilnaaɓe o wiyi ɓe “nganndee Qaaruun ko jiɗnooɗo lelodaade e am, caggal ɗuum, o nelii kam to Annabi Muusaa ngam mi fenna ɗum e ko waɗata koo, etee Annabi Muusaa haɗiino mi waɗde belaaɗe, ko e ɗum kadi keddii mi. Miin jooni alaa ko woƴi mi so wonaa rewde Alla gooto mo alaa denndidiiɗo.”
Ndeen bani Israayiil en nanii ko debbo oo haali koo, ɓe ngummii ɓe ngoɗɗitii Qaaruun e golleeji mum bonɗi ɗii, ɓe ngoni e yennude ɗum ñiŋde ɗum, ɓe ngoppi ɗum haa laaɓi. Ndeen ɗum yettiima Annabi Muusaa, o mettini heen no feewi, o wiyi “eehey maa Alla, ko e maa dey pawii-mi.” Joomiraaɗo lonngini mo, wiyi mo “naamndo leydi ko njiɗ-ɗaa fof, ko ɗum seerndata hakkunde mon. Annabi Muusaa ummii yahi to Qaaruun. Nde o yettii o wiyi mo “eehey maa gaño Alla! njiɗ-ɗaa ko takkude mi.” Annabi Muusaa yamiri leydi, wiyi ɗum “jaggu mo !” leydi nanngi seeɗa e galle makko naatni ɗum e nder leydi ko ina tolnoo e diraa. Qaaruun ina jooɗinoo e jappeere mum tan, haa jooɗorde ndee yani (arsi) ngam koyɗe jooɗorde ndee naatii nder leydi. Qaaruun naamndii Annabi Muusaa ballal, Annabi Muusaa wiyi mo “aan ko a gaño Alla, a fuɗɗiima dañde tan, a yejjitii joome, ngam a dañii, a mahii galleeji e tataaji laamorɗi, a waɗtii ñaamde nder lehon kaŋŋe e kaalis, ko tagi a yejjitii Alla tagɗo ma oo ? Mbiy-mi, leydi naatnu mo nder !” Leydi naatni koyɗe ɗee nder. O wullitii kadi yo Annabi Muusa wallu mo, Annabi Muusaa wiyi mo “mate a siftoraani halkaare Firaawna e leñol mum ? Mbiy-mi “leydi, ko yo a moɗ mo kanko e galleeji makko fof !” Leydi moɗi mo kanko e galleeji makko fof. E konngol Alla toowɗo oo “min ngaafi mo kanko e galle makko nder leydi” simoore daarti Annabaaɓe, kaawise: 81
Ine jokki
Jibril Muusaa Joob, tel : 46 56 51 10 / 22 23 13 19


text:
Kalifu geɗe Nderndere Senegaal uddii jooɗorde AJ/PADS… Landing Sawaane e yimɓe mum mbaawaa heen naatde. Decroix joɗɗinii kawtal senngo mum e darorɗe lewru Suwee ɓennundu ndu. Landing Sawaane maa joɗɗin kawtal mum e lewru Deesambur fayndu. Terɗe kowhowe njaltii AJ/PADS, cosii Yoonu Askan Wi e gardagol Majeey Mbooc, heɗdiiɓe njantoyii e APR, heerto Makki Sal. Ɗee dille fof ko firtaare AJ/PADS tan. Senngo Decroix suɓiima Decroix Koolaaɗo Kuuɓal e kawtal maɓɓe jooɗingal ñalɗi 12 e 13 e 14 Suwee 2009.
Ɓe ƴeftii kuule nay guurtinooje heerto maɓɓe. Gadanal ngal yowitii ko e edda Koolaaɗo Kuuɓal dottantee, ko laabi ɗiɗi tan diwataa ɗoon. Kuulal ɗiɗmal ngal ko edda fof diwataa duuɓi joy so heewi. Yanti heen ko kala tergal heerto ngo ina waawi dikkaade fiilngo Hooreejo Leydi hay so o wonaa gardiiɗo heerto ngo. E wattan, so terɗe keewɗe njiɗii dikkaade fiilngo Hooreejo Leydi, ko fiilngo adanngo waɗetee nder heerto ngo, ngam suɓaade heen gonoowo.
Kawtal taƴondiral. E wiyde maɓɓe, ngoo waylo ko salaade neɗɗo gooto tan jogoo dental maɓɓe. Maa ɗum falo kadi caɗeele jolooje hakkunde terɗe, hono ko kewi hakkunde Decroix e Landing ko.
Kawtal laaɓtere. Muhammadu Daf, gooto e wonanɓe Decroix hollirii kawtal ngal ko ngal terɗe timmuɗe nder AJ/PADS, wonaa yimɓon ɓiɓɓe-naange. E wiyde makko, ko ɓuri heewde e cate nder leydi heerto ngo, tawtoraama kawtal ngal. Mbele ɗum ko goonga ? Eɗen mbaawi sikkitaade ngati sikke alaa ko ɓe feƴtiiɓe.
Ɗum fof dey holliraani ko woni tigi rigi caru njolngu nder fedde AJ/PADS, fedde hormanoonde nder Senegaal e ko yalti ɗum. Ɗee caɗeele ina njiytoo e seengooji tati : koolondiral nattii, fooɗanaade gardagol, waasde jogaade laawol laaɓtungol.
Nde sabu njelaari ndi Abdullaay Wad gonduɗi e mum, mo woni e maɓɓe yiɗi ko ɗum rewra e juuɗe mum. To AJ/PADS, Wad suɓii Decroix, Landing tikki. Ndeke ngoroondi koolondiral ngal ummii ko e ceede e dañal. Hannde nder Senegal e Afirik, sosde heerto dawrugol wayi ko no sosde goomu faggudu nii. Heerto fof holla doole mum mbele ina waawa ɗum yeewde njaru naftoowu jiifa mum. So heerto wakilitere alaa kadi laawol laaɓtungol, reftata heen ko sordinde. Decroix takkii Landing wonde kulɗo fiilngo demokaraasi. O wiyi haa jooni o naŋtii ko e miijooji buntuɗi ɗi kitaale 80, jiɗɗi heɓrude laamu doole, nguurndam suuɗaare haa jooni ko ko rewaa. E nder kawtal he, alaa fof ko Decroix takkaani Landing, o wiyi ko o kulɗo reedu, o alaa yaakaare, ekn. O wiyi “saanga fiilngo 2007, konngi [AJ/PADS] cañaaki. Ngati, holi no ɓe maaldondirata e Hooreejo Leydi duuɓi jeeɗiɗi haa njahdi e naange, ɓe ngonaa hoohooɓe Kalifu leydi, ɓe ndennda dawrugol,… ɓe ngarta ɓe caloo renndude njeñtaari ?”. Ɗum ina jeyaa e ko ina tinndina ngumndam Landing Sawaane e ko fayti e dawrugol, ɗum kadi ina jeyaa e ko addani ɓe heɓde ko nafataa e fiilngo 2007 ngo. Hoto njejjiten noon ko kaŋko Decroix wonnoo gardiiɗo jeeyngal nde Landing yiylotoo fiileede Hooreejo.
Gawlo laamu Wad
Konngi Decroix fof nder kawtal ngal njahri ko yettude Abdullaay Wad e laamu mum. O yahdaama heen ha o wiyi alaa ɓurɗo Wad anndude caɗeele gonɗe nder AJ/PADS. Holi mo haalani mo ? O etiima welditinde Landing e Decroix. Ko o laamɗo peertuɗo mo hono mum weeɓaani nder Senegaal. Decroix daranii limtude ko Wad gollii, gila e laabi haa heɓi ñamiri demokarasi e golle makko nder Afirik ko wayi no Muritani (?).Decroix wontii ɗoo gawlo Abdullaay Wad.
E nder lewru Deesambur 2009, senngo AJ/PADS ngo Landing Sawaane, maa jooɗo nder kawtal mum. Landing suɓee Koolaaɗo Kuuɓal heerto ngo. Wona AJ/PADS dañii mawɓe ɗiɗo, mo woni fof fooɗanoo jeyde innde “AJ/PADS” nde… kareeli goɗɗi ummanee.
Aamadu Malal Gey
Fooyre Ɓamtaare – Ndakaaru


text:
Ardiiɗo Majaliisaaru Ndotti’en wangini laabi 5 ɗi tokketee firlutuki lesdi heɓa...
Ardiiɗo Majaliisaaru ndotti’en lesdi Naajeeriya, Dr. Bukola Saraki,limti laabi joyi ɗi O laarata to tokkaama majaliisa lesdi wallitan her heɓuki nasaraaku firlutuki kilantaaku riskuuji...
Ngomnati Naajeeriya Gasni Timmitinan Barawal Laanawal Lesdi hakkunde Lagos-Ibadan
Ngomnati lesdi Naajeeriya gasni timmitinan tankuki barawal laanawal lesdi ngal Iwi Lagos fa’I Ibadan ɗo e Decembaaru hitande 2018. Ministaaji jahaale mo lesdi Naajeeriya, Mr....
Ngomnati Lesdi Naajeeriya yiidi Bee Fulbe Ngam Tefre Jonde Jam
Ngomnati lesdi Naajeeriya yiidi bee kawtal fulbe ngal lesdi ndin nder anniyaaji di wanginki laabi raggidinki fitinaaji hakkunde remoobe e waynaabe e deppinki jonde...
Naajeeriya Narridi hawtuki hoore bee lesdi Turkyya her andal e Njamu
Ngomnati lesdi Naajeeriya jaɓi yerdi bee tefre lesdi Turkiyya nde omtuki jangirɗe e nyawndorɗi goɗɗi kesi nder lesdi Naajeeriya ngam wallutuki her feesaare andal...
Majaliisaaɓe Amerika yilli Ballo Ardiiɗo Lesdi Osinbajo
Ballo ardiiɗo lesdi Naajeeriya Yemi Osinbajo werni majaliisaaɓe lesdi Amerika wadduɓe ngilla Naajeeriya altine yawtunde haa faada lesdi ngonka Abuja, haa ɓe kaalidi dow...
Miɗo seyi bee no Riskuuji Lesdi Fintirta-Ardiiɗo Buhari
Ardiiɗo Muhammadu Buhari holli seyo mum bee no kilantaaku riskuuji lesdi Naajeeriya fintirta. Ardiiɗo on suuɗitikaa on nyande altine yawtunde ɓaawo giidal dillangal sa’aji ɗiɗi...
Sooja’en Asama jippi Taraba Ngam deppinki Rento
Sooja’en piirooje lesdi Naajeeriya (NAF) omti sangeere hawtaade e piirowal konu soja nder gallure Takum jihawol Taraba ngam wambuki ɓaawo sooja’en lesdi wonɓe tayre...


text:
Behana Ho Behana Mera Hi Nahi Re Lyrics from Aaj Ka Arjun (1990) sung by Kavita Krishnamurthy, Mohmmad Aziz. This song is composed by Bappi Lahiri & Written by Anjaan. Aaj Ka Arjun (1990) movie stars . Aaj Ka Arjun (1990) Releases on 1990-01-01.
Lyrics : Behana Ho Behana Mera Hi Nahi Re
Movie : Aaj Ka Arjun (1990)
Music Director : Bappi Lahiri
Singers : Kavita Krishnamurthy, Mohmmad Aziz
Lyricists : Anjaan
Genre : N/A
Behana Ho Behana Mera Hi Nahi Re Lyrics
(behana ho behana -2 mera hi nahi re yeh toh hai sab ka kehana meri behana jaisi na hogi kisi ki re behena, ho o o o...) - (2) o ho o ho ho..... ho o o o o uparwaale tune mujhe bin maange sab de daala o o o o kabhi na tute abb behana ke sukh sapano ki maala hamse chup chup chori chori, baandhi piya se preet ki dori - (2) kheli chhup chhup aankh micholi, huyi kya rog lagaaya gori o o o mandir mandir mannat maa ne sapane yahi sajaaye o o o bholenaath tera bhimaa jaldi maaama ban jaaye rasiya sab ras le gaya haaji, kaisa dard yeh de gaya haaji dard yeh saha na jaaye haaji, chain kahin naa aaye haaji angiya ang pe kas gayi haaji, chunari paanv mein phas gayi haaji paanv hai isake bhaari haaaji, o maari gayi bichaari haaji ho o o o o, o o o o o o ho.......... bholi bhaali behana haaji, naajo paali behana haaji isako kuchh na kehana haaji, isase dur hi rehana haaji chhedo yuun na chhedo haaji, chhodo pichha chhodo haaji behana ko na sataao haaji, sab apane ghar jaao haaji kitani pyaari pyaari laage meri pyaari behana tere jaisi bas ik tu hai haaye tera kya kehana - (2) kitani pyaari pyaari laage meri pyaari behana main na bolu saari duniya bole mere bhaiya (mere bhaiya jaisa na hoga kisi ka re bhaiya meri behana jaisi na hogi kisi ki re behena) - (2) ho o o o o...........


text:
Senegaalnaajo biyeteeɗo Muhammed Mujtaba Jallo, jahroowo e duuɓi 18, almuudo to Duɗal Daarul Iimaan mo Sicap Mbao, hooniima e kawgel 59ɓel Dental winnderewal jaŋde e kuñagol Quraana juɓɓinanoongel to leydi Malesi e lewru mee 2017. Ine tawtoranoo kawgel ngel capanɗe yimɓe woɗɓe ummoriiɓe e leyɗe juulɓe goɗɗe. Rawane ko kanko hawnoo e kawgel jaŋde Quraana e leydi Senegaal, ko jiidaa e tawtoregol makko kawgelaaji goɗɗi to Koddiwaar, Sudaan, Sawuud ɗi o hoonii heen huunde. Waɗi en wiyde Senegaal nawii raay, ko sibu tataɓo oo kadi e ngelɗoo kawgel Malesi, ko suka debbo senegaalnaajo ine wiyee Ndey Jaara Ngom ummoriiɗo to Tuubaa, jahannooɗo Senegaal e kawgel Dubay 2016.
Bookara A. Bah


text:
Ciftoren seeɗa taariik. Sawuud e Kataar ko leyɗeele aarabeeɓe gonɗe e nokku lollirɗo « Golf arabik » walla « Golf persik » walla mbiyen sorfundu aarabiiru to fuɗɗaange hakkundeejo. Leyɗeele cattiiɗe sorfundu kala, gila dawaaa dawi njuɓɓiri ko no dowlaaji gaadanteeji nii, ko « Emiraaji » tan, mbaadi dowla keso ari e majji tan ko jamaanu tiimaandi koloñaal, teeŋti noon e ndi Enngele ndii. Dowlaaji Golf ko jeeɗiɗi : Kuwoyt, Iraak, Bahreyn, Omaan, Kataar, Sawuud e Emiraaji arabeeji dentuɗi. Ɗiiɗoo dowlaaji kala ko aarabeeji, yoga e majji nii iwdi mum en ko kaanaŋkeeri Otomaan wonnooɓe e oon sahaa e les tiimaandi Turk en ko adii tiimaandi koloñaal. Dowlaaji ɗii kala faggudu mum en ɓuri tuugaade ko e petroŋ. Ko ɗuum alɗini ɓe hay so tawii noon eɓe njarribii geɗe faggudu goɗɗe, ko wayi no njulaagu, baŋkeeji, fiyakuuji faggudu goɗɗi ko ɗum addani e ngaal banngal Bahrein ɓurde alɗude e dowlaaji keddiiɗi ɗii. Sawuud noon hoonorii e leyɗeele goɗɗe ɗee ko ɓurde ɗum en yaajde e wonde ɗum fedde baafal leyɗeele juulɓe (ko toon woni hajjirde juulɓe sabu ko toon suudu kaaba sompaa, nulaaɗo lelii). Ɗum fof ina rokki Sawuud martaba e nder leyɗeele juulɓe kala.
Golwole Golf. Ina teskini noon gila e koonagol Amerik e nder aduna oo e fuɗɗoode teeminannde noogasiire, hakkille Amerik ina hucci e oon diwaan no feewi, teeŋti noon to bannge faggudu petroŋ e compugol tuddule mayri koonu ngam hanndaade yoga e aduna oo. So eɗen ciftora, golwole mawɗe mbaɗii e nokku hee : hakkunde Irak e Iraan, laabi ɗiɗi hakkunde Amerik e wallidiiɓe mum e Iraak. Kala heen wolde junngo Amerik inan heen so tawii nii wonaa kañum woni e lammba hee. Wolde hakkunde Iraak e Iraan e kitaale 80 ko amerik ngemmbi Iraak e gardagol Saddam, rokki ɗum kaɓirɗe yo yan e Iraan, ina anndaa noon e oon sahaa, luural mawngal ina joli hakkunde Amerik e Iraan e gardagol Khumeyni.
Kono caggal ɗuum kadi, nde wonde Iraak haawtiima mbaawka mum to bannge konu sabu kaɓirɗe heɓnoo e Amerik, felliti maapoyaade leydi Kowoyt, waɗta ɗum e njiimaandi mum. Ko ɗuum ɗoon saabii “wolde golf” adannde (1990-1991) hakkunde Ameriik e Iraak. Wonaa giɗli Ameriik e Kowoyt tolnii ɗoon, kono ko nafooje maɓɓe ɓe ndaɗndoynoo gila e boyli petroŋ haa e tuddule maɓɓe koonu kono kadi ko yiɗnoonde helde gerñe Iraak puɗɗiiɗo heewde doole e nokku hee, tee kadi ko ɓooriiɓe e juuɗe maɓɓe.
Ina jeyaa kadi e caɗeele nokku golf oo luure hakkunde leyɗeele ɗee jowitiiɗe e laabi diine lislaam : hakkunde Siyiit en e sunniit en, luural taweteengal e yoga e leyɗeele golf ɗee kono ngal ɓuri doolnude fof ko hakkunde Sawuud e Iraan, nde wonde ɓeen ngonaa aarabeeɓe kono ko juulɓe, keewal iraannaaɓe ko siyiit en, ko ɓeen kadi tami laamu nguu, Sawuud ko sunniyankooɓe hooniiɓe e laamu Makka.
Luural hakkunde Sawuud e Kataar. Ko ngooɗoo weeyo to bannge politigi ɓuri teeŋtude e leyɗeele golf kono e e ooɗoo sahaa leyɗeele Sawuud e Kataar ina luurdi haa ko ɗum jibinii taƴondiral hakkunde dowlaaji ɗiɗi. Hol ko aldi ɓe? Sawuud ko ko tuumi Kataar wonde ko kañum ƴaañi goomuuji innitortooɗi lislaam ownooji hakkillaaji e nder aduna oo, Kataar ina riiwti ɗum. Kono ko teskoto-ɗen e ooɗoo mudda, ɓooyaani ko laamɗo Amerik Donald Trump ummi Sawuud etee ko e oon mudda leydi Kataar holliri weltaare mum e toɗɗagol laamɗo keso to Iraan, huunde nde welaani Donald Trump e laamɗo Sawuud. E miijo ɗeen leyɗeele ɗiɗi hannde ko Iraan woni ƴañgal tiiɗngal ownooɓe (teroriste en) hannde gaa gaa luural to bannge diine hakkunde Iraan e Sawuud, ɗum ina waawi wonande Sawuud daliilu laabtuɗo e ko tuumi ɓe koo. Ina wiyee kadi ko adii nde Donald Trump wonata laamɗo Amerik heɓiino yillaade Kataar sabu fiyakuuji mum keeriiɗi ko yowitii e njulaagu (sabu ko o jula mawɗo e nder Amerik) kono a dañaani e oon sahaa sago makko sabu leydi Kataar jaɓaani wellitde mo e golle ɗe o ummaninoo ɗee. To bannge ownugol hakkillaaji ko goonga yimɓe heewɓe ina teskii wonde balle pelle ownooje hakkillaaji ndañata, ummortoo ɗum en ko e leyɗeele Golf ɗee teeŋti noon e Kataar kono noon e ngal bangal leydi Sawuud hisaani heen. Yeru, ɓurnoo tampinde aduna oo ko Ben Laden jeyaaɗo e leydi Sawuud galo maantinɗo e nder leydi walla nii mbiyen kooreeji mum fof ko alɗuɓe, amo jeyaa e ɓurnooɓe tampinde Amerik, ko kanko saabinoo njanngu Amerik e hitaande 2001. Ko woni goonga koo, Dowlaaji ɗii e koye mum en mbaawaa tuumeede ko kam en mballata ownooɓe ɓee kono ko yontaaɓe leyɗeele ɓee, teelɗuɓe tawa ko jom jawdi en keewi rokkude ɗeen pelle ownooje jawdi ndi mbaɗirta bonannde mum en. Ina teskini ko ɓeen teelɗuɓe keewi neldude balle keewɗe feewde e pelle diiniyankooje gollotooɗe e nder leyɗeele men, ina jooɗtoraa ɗum fof ko laabi no lislam sarorii e nder aduna oo, moyyo heen oo e mo ownooɓe en kuutortoo oo.
Ballal Kataar e njanngu pelle ownooɓe to Maali jaaytaama e oon sahaa haa leydi Mali ɗeɓi yantude e njiimaandi maɓɓe. Ɗum firti tan ko tuumi Kataar koo ina waawi tuumde Sawuud, ko ɓuri sikkeede ko addi luural maɓɓe ko ko Kataar duwanii laamɗo Iraan koo, huunde muusnde Amerik etee ina laaɓi Sawuud ko sibooru Amerik wonnoo hannde kadi ɓuri gila Donald Trump jooɗtii e jappeere hee.
Ndaw katantaagal e ko Moritani koo ! Ko haawi en kay ko hol ko addani laamu Abdel Ajiiju taƴondirde e Kataar sabu tan Sawuud taƴondirii e mum ? Woownoo ko so leyɗeele juulɓe luurdii, leydi juulɓe keddiindi doga e maslahaa hakkunde joomum en (no koyɗe leydi Gine yiɗi dogrude hakkunde maɓɓe nii) mbele ina mbeldita kono wonaa duuñtude jayngol haa luural ɓeydoo. Ko ɗum waɗi katantaagal Moritani no “dawangal kogga” won ko soomi (dawangal kogga yiynoo ko bamɗi ina ndimndee woni e tuuɗde). Ina jooɗtoraa ko jotondire keewɗe gonɗe hakkunde Moritani e Sawuud tuugiiɗe e jawdi caabii ɗuum haa ɗum ɓurtanii ɓe ko ɓe kebatnoo e Kataar, yeru Opitaal Butelmiit walla koɗorɗe ɗe ɓeen mahantunoo Moritani to Jidrel Mohgen (e nannalla ɗum dartinaama). Hay so tawii darnde leydi Senegaal ina hakkindii, hay so faamnanaaki won e yimɓe sabu Senegaal nodditii jooɗaninooɗo ɗum toon, darnde Moritani e Komoor ɗee ko ɓurtuɗe.
Baɗte ndeen darnde fuɗɗiima feeñande leyɗeele ɗee sabu leydi Kataar ƴettii kuulal wonde kala ummotooɓe e ɗeen leyɗeele “ndokketaake yamiroore naatde leydi Kataar” hay so tawii ɓe mbiyii kam “ɓe ndiiwataa hay gooto” wonande wonnooɓe toon ɓee, Senegaal kam maa ɗum lor ɗum no feewi (so tawii kay ɓe njettiima taƴondiral) sabu yoga e jom jawɗeele mum ina njotondiraa toon tawi heddiiɓe ɓee kam kaalaaka.
Yoga e ɓesngu Moritani ina mettini no feewi e taƴondiral e Kataar ngal sabu ɗum yahdaani e nafoore leydi ndii, ɗum yahdaani e hakkille jotondire moƴƴe ndi leydi ndii jogii gila nde sosaa. Jotondire hakkunde dowlaaji foti tuugaade ko e nafooje ɓesnguuji mum en e jokkere enɗam fotnde wonde hakkunde leyɗeele juulɓe waasa wonde jotondiral “heɓi dawnaagu” tawa joomum hiisotoo tan ko dañal keɓeteengal heen ngal.
Gelaajo